## 3. Octobris 2025

## Feria sexta, tempus per annum, hebdomada 26
hebdomada 2 psalterii

Nona

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Rerum, Deus, tenax vigor,

immótus in te pérmanens,

lucis diúrnæ témpora

succéssibus detérminans,

Largíre clarum véspere,

quo vita numquam décidat,

sed prǽmium mortis sacræ

perénnis instet glória.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Ternis horárum términis

volútis, dante Dómino,

trinum perfécte et únicum

ipsum devóti psállimus.

Sacrum Dei mystérium

puro tenéntes péctore,

Petri magístri régula

signo salútis pródita,

Et nos psallámus spíritu,

hæréntes sic apóstolis,

ut plantas adhuc débiles

Christi virtúte dírigant.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Fiat misericórdia tua ut consolétur me, secúndum elóquium tuum.

Psalmus 118 (119), 73-80
X (Iod)

Manus tuæ fecérunt me et plasmavérunt me; *

da mihi intelléctum, et discam præcépta tua.

Qui timent te, vidébunt me et lætabúntur, *

quia in verba tua supersperávi.

Cognóvi, Dómine, quia ǽquitas iudícia tua, *

et in veritáte humiliásti me.

Fiat misericórdia tua, ut consolétur me, *

secúndum elóquium tuum servo tuo.

Véniant mihi miseratiónes tuæ, et vivam, *

quia lex tua delectátio mea est.

Confundántur supérbi, quóniam dolóse incurvavérunt me, *

ego autem exercébor in mandátis tuis.

Convertántur mihi timéntes te *

et qui novérunt testimónia tua.

Fiat cor meum immaculátum in iustificatiónibus tuis, *

ut non confúndar.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Fiat misericórdia tua ut consolétur me, secúndum elóquium tuum.

Ant. 2 Ab insurgéntibus in me prótege me, Deus meus.

Psalmus 58 (59), 2-5. 10-11. 17-18
Adversus insurgentes oratio
Hæ voces Salvatoris pietatem erga Patrem suum omnes edoceant (Eusebius Cæsariensis).

Eripe me de inimícis meis, Deus meus, *

et ab insurgéntibus in me prótege me.

Eripe me de operántibus iniquitátem *

et de viris sánguinum salva me.

Quia ecce insidiáti sunt ánimæ meæ, *

irruérunt in me fortes.

Neque delíctum, neque peccátum in me est, Dómine; *

sine iniquitáte mea currunt et præparántur.

Exsúrge in occúrsum meum et vide; †

fortitúdo mea, tibi atténdam; *

quia, Deus, præsídium meum es.

Deus meus, misericórdia eius prævéniet me. *

Deus fáciet ut despíciam inimícos meos.

Ego autem cantábo fortitúdinem tuam *

et exsultábo mane misericórdiam tuam,

quia factus es præsídium meum *

et refúgium meum in die tribulatiónis meæ.

Fortitúdo mea, tibi psallam, †

quia, Deus, præsídium meum es: *

Deus meus misericórdia mea.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Ab insurgéntibus in me prótege me, Deus meus.

Ant. 3 Beátus homo, qui corrípitur a Deo: ipse vúlnerat et medétur.

Psalmus 59 (60)
Post calamitatem oratio
In mundo pressuram habetis, sed confidite, ego vici mundum (Io 16, 33).

Deus, reppulísti nos, destruxísti nos. *

Irátus es. Convértere ad nos!

Concussísti terram, confregísti eam; *

sana contritiónes eius, quia commóta est.

Ostendísti pópulo tuo dura, *

potásti nos vino vertíginis.

Dedísti metuéntibus te signum, *

ut fúgiant a fácie arcus.

Ut liberéntur dilécti tui, *

salvos fac déxtera tua et exáudi nos.

Deus locútus est in sancto suo: †

« Lætábor et partíbor Síchimam *

et convállem Succoth metíbor.

Meus est Gálaad et meus est Manásses *

et Ephraim fortitúdo cápitis mei.

Iuda sceptrum meum, *

Moab olla lavácri mei.

Super Idumǽam exténdam calceaméntum meum, *

super Philistǽam vociferábor ».

Quis addúcet me in civitátem munítam? *

Quis dedúcet me usque in Idumǽam?

Nonne tu, Deus, qui reppulísti nos, *

et non egrediéris, Deus, in virtútibus nostris?

Da nobis auxílium de tribulatióne, *

quia vana salus hóminis.

In Deo faciémus virtútem, *

et ipse conculcábit tribulántes nos.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Beátus homo, qui corrípitur a Deo: ipse vúlnerat et medétur.

LECTIO BREVIS

Sap 1, 13-15

Deus mortem non fecit, nec lætátur in perditióne vivórum; creávit enim, ut essent ómnia, et sanábiles sunt generatiónes orbis terrárum, et non est in illis medicaméntum extermínii, nec inferórum regnum in terra: iustítia enim est immortális.

Erípuit Dóminus ánimam meam de morte.

Ambulábo coram illo in regióne vivórum.

ORATIO

Orémus.

Dómine Iesu Christe, qui pæniténtem latrónem de patíbulo crucis in regnum tuum transíre fecísti, peccáta nostra confiténtes te cum fidúcia deprecámur, ut post mortem nos fácias paradísi portas introíre gaudéntes. Qui vivis et regnas in sǽcula sæculórum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2024 J. Vidéky