## 13. Maii 2025

## Beatæ Mariæ Virginis de Fatima
memoria ad libitum

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Quæ omnia omittuntur, quando Invitatorium immediate præcedit.

HYMNUS

O gloriósa dómina

excélsa super sídera,

qui te creávit próvide,

lactas sacráto úbere.

Quod Eva tristis ábstulit,

tu reddis almo gérmine;

intrent ut astra flébiles,

sternis benígna sémitam.

Tu regis alti iánua

et porta lucis fúlgida;

vitam datam per Vírginem,

gentes redémptæ, pláudite.

Patri sit et Paráclito

tuóque Nato glória,

qui veste te mirábili

circumdedérunt grátiæ. Amen.

PSALMODIA

Ant. 1 Qui facit voluntátem Patris mei, ipse intrábit in regnum cælórum, allelúia.

Psalmus 100 (101)
Iusti principis confessio
Si diligitis me, mandata mea servabitis (Io 14, 15).

Misericórdiam et iudícium cantábo; *

tibi, Dómine, psallam.

Intéllegam in via immaculáta; *

quando vénies ad me?

Perambulábo in innocéntia cordis mei, *

in médio domus meæ.

Non propónam ante óculos meos rem iniústam, †

faciéntem prævaricatiónes ódio habébo, *

non adhærébit mihi.

Cor pravum recédet a me, *

malígnum non cognóscam.

Detrahéntem secréto próximo suo, *

hunc cessáre fáciam;

supérbum óculo et inflátum corde, *

hunc non sustinébo.

Oculi mei ad fidéles terræ, ut sédeant mecum; *

qui ámbulat in via immaculáta, hic mihi ministrábit.

Non habitábit in médio domus meæ, qui facit supérbiam; *

qui lóquitur iníqua, non stabit in conspéctu oculórum meórum.

In matutíno cessáre fáciam omnes peccatóres terræ, *

ut dispérdam de civitáte Dómini omnes operántes iniquitátem.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Qui facit voluntátem Patris mei, ipse intrábit in regnum cælórum, allelúia.

Ant. 2 Sciant gentes, Dómine, misericórdiam tuam a nobis, allelúia.

Canticum
Oratio Azariæ in fornace

Dan 3, 26. 27. 29. 34-41

Pænitemini et convertimini, ut deleantur vestra peccata (Act 3, 19).

Benedíctus es, Dómine, Deus patrum nostrórum, *

et laudábilis et gloriósum nomen tuum in sǽcula,

quia iustus es in ómnibus, *

quæ fecísti nobis.

Peccávimus enim et iníque égimus recedéntes a te *

et delíquimus in ómnibus.

Ne, quǽsumus, tradas nos in perpétuum propter nomen tuum *

et ne díssipes testaméntum tuum,

neque áuferas misericórdiam tuam a nobis †

propter Abraham diléctum tuum *

et Isaac servum tuum et Israel sanctum tuum,

quibus dixísti quod multiplicáres semen eórum *

sicut stellas cæli et sicut arénam, quæ est in lítore maris,

quia, Dómine, imminúti sumus plus quam omnes gentes *

sumúsque húmiles in univérsa terra hódie propter peccáta nostra;

et non est in témpore hoc †

princeps et prophéta et dux, *

neque holocáustum neque sacrifícium,

neque oblátio neque incénsum, †

neque locus primitiárum coram te, *

ut possímus inveníre misericórdiam;

sed in ánima contríta et spíritu humilitátis suscipiámur †

sicut in holocáusto aríetum et taurórum *

et sicut in mílibus agnórum pínguium,

sic fiat sacrifícium nostrum in conspéctu tuo hódie, †

et pérfice subsequéntes te,

quóniam non est confúsio confidéntibus in te.

Et nunc séquimur te in toto corde *

et timémus te et quǽrimus fáciem tuam.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Sciant gentes, Dómine, misericórdiam tuam a nobis, allelúia.

Ant. 3 Dóminus refúgium meum et liberátor meus, allelúia.

Psalmus 143 (144), 1-10
Pro victoria et pace
Omnia possum in eo qui me confortat (Phil 4, 13).

Benedíctus Dóminus, adiútor meus, †

qui docet manus meas ad prœ́lium *

et dígitos meos ad bellum.

Misericórdia mea et fortitúdo mea, *

refúgium meum et liberátor meus;

scutum meum, et in ipso sperávi, *

qui subdit pópulum meum sub me.

Dómine, quid est homo, quod agnóscis eum, *

aut fílius hóminis, quod réputas eum?

Homo vanitáti símilis factus est, *

dies eius sicut umbra prætériens.

Dómine, inclína cælos tuos et descénde; *

tange montes, et fumigábunt.

Fúlgura coruscatiónem et díssipa eos; *

emítte sagíttas tuas et contúrba eos.

Emítte manum tuam de alto; *

éripe me et líbera me de aquis multis,

de manu filiórum alienigenárum, †

quorum os locútum est vanitátem, *

et déxtera eórum déxtera mendácii.

Deus, cánticum novum cantábo tibi, *

in psaltério decachórdo psallam tibi,

qui das salútem régibus, *

qui rédimis David servum tuum de gládio malígno.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Dóminus refúgium meum et liberátor meus, allelúia.

LECTIO BREVIS

Cf. Is 61, 10

Gaudens gaudébo in Dómino, et exsultábit ánima mea in Deo meo, quia índuit me vestiméntis salútis et induménto iustítiæ circúmdedit me, quasi sponsam ornátam monílibus suis.

RESPONSORIUM BREVE

Elégit eam Dóminus, et præelégit eam, * Allelúia, allelúia.

Elégit eam Dóminus, et præelégit eam, * Allelúia, allelúia.

In tabernáculo suo habitáre facit eam.

Allelúia, allelúia.

Glória Patri, et Fílio, et Spirítui Sancto.

Elégit eam Dóminus, et præelégit eam, * Allelúia, allelúia.

CANTICUM EVANGELICUM

Ad Benedictus, ant. Paradísi porta per Evam cunctis clausa est, et per Maríam Vírginem patefácta est, allelúia.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. Paradísi porta per Evam cunctis clausa est, et per Maríam Vírginem patefácta est, allelúia.

PRECES

Salvatórem nostrum celebrántes, qui ex María Vírgine nasci dignátus est, exorémus dicéntes:

Intercédat pro nobis mater tua, Dómine.

O sol iustítiæ, quem immaculáta Virgo ut lucens auróra præcéssit,

tríbue ut in lúmine visitatiónis tuæ semper ambulémus.

Intercédat pro nobis mater tua, Dómine.

Verbum ætérnum, quod Maríam habitatiónis tuæ arcam incorruptíbilem elegísti,

líbera nos a corruptióne peccáti.

Intercédat pro nobis mater tua, Dómine.

Salvátor noster, qui iuxta crucem matrem tuam habuísti,

præsta ut, ipsa intercedénte, communicántes tuis passiónibus gaudeámus.

Intercédat pro nobis mater tua, Dómine.

Benigníssime Iesu, qui pendens in cruce, Maríam Ioánni matrem dedísti,

da nobis ita vívere ut eius fílii agnoscámur.

Intercédat pro nobis mater tua, Dómine.

Vel aliæ:

Salvatórem nostrum celebrántes, qui ex María Vírgine nasci dignátus est, exorémus dicéntes:

Intercédat pro nobis mater tua, Dómine.

Salvátor mundi, qui redemptiónis tuæ virtúte ab omni peccáti labe matrem tuam præservásti,

serva nos mundos a peccáto.

Intercédat pro nobis mater tua, Dómine.

Redémptor noster, qui Vírginem Maríam thálamum puríssimum habitatiónis tuæ et Spíritus Sancti fecísti sacrárium,

nos templum fac perénne tui Spíritus.

Intercédat pro nobis mater tua, Dómine.

Verbum ætérnum, qui matrem tuam docuísti óptimam sibi partem elígere,

tríbue nobis eam imitári, cibum quæréntes, qui permáneat in vitam ætérnam.

Intercédat pro nobis mater tua, Dómine.

Rex regum, qui matrem tuam córpore et ánima tecum voluísti in cælum assúmptam,

fac ut quæ sursum sunt semper cogitémus.

Intercédat pro nobis mater tua, Dómine.

Dómine cæli et terræ, qui Maríam regínam a dextris tuis adstáre fecísti,

tríbue nos eiúsdem glóriæ meréri consórtium.

Intercédat pro nobis mater tua, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Deus, qui Genetrícem Fílii tui Matrem quoque nostram constituísti, concéde nobis, ut, in pæniténtia et oratióne pro mundi salúte perseverántes, in dies valeámus regnum Christi efficácius promovére. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2024 J. Vidéky