## 19. Maii 2025

## Feria secunda, tempus paschale, hebdomada 5
hebdomada 1 psalterii

Vesperæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Ad cenam Agni próvidi,

stolis salútis cándidi,

post tránsitum maris Rubri

Christo canámus príncipi.

Cuius corpus sanctíssimum

in ara crucis tórridum,

sed et cruórem róseum

gustándo, Deo vívimus.

Protécti paschæ véspero

a devastánte ángelo,

de Pharaónis áspero

sumus erépti império.

Iam pascha nostrum Christus est,

agnus occísus ínnocens;

sinceritátis ázyma

qui carnem suam óbtulit.

O vera, digna hóstia,

per quam frangúntur tártara,

captíva plebs redímitur,

reddúntur vitæ prǽmia!

Consúrgit Christus túmulo,

victor redit de bárathro,

tyránnum trudens vínculo

et paradísum réserans.

Esto perénne méntibus

paschále, Iesu, gáudium

et nos renátos grátiæ

tuis triúmphis ággrega.

Iesu, tibi sit glória,

qui morte victa prǽnites,

cum Patre et almo Spíritu,

in sempitérna sǽcula. Amen.

Vel ad libitum in feriis post octavam Paschæ:

O rex ætérne, Dómine,

semper cum Patre Fílius,

iuxta tuam imáginem

Adam plasmásti hóminem.

Quem diábolus decéperat

hostis humáni géneris,

eius et formam córporis

sumpsísti tu de Vírgine,

Ut nos Deo coniúngeres

per carnis contubérnium,

datúrus in baptísmate,

Redémptor, indulgéntiam.

Tu crucem propter hóminem

suscípere dignátus es;

dedísti tuum sánguinem

nostræ salútis prétium.

Tu surrexísti, glóriam

a Patre sumens débitam;

per te et nos resúrgere

devóta mente crédimus.

Esto perénne méntibus

paschále, Iesu, gáudium,

et nos renátos grátiæ

tuis triúmphis ággrega.

Iesu, tibi sit glória,

qui morte victa prǽnites,

cum Patre et almo Spíritu,

in sempitérna sǽcula. Amen.

PSALMODIA

Ant. 1 Confídite, ego vici mundum, allelúia.

Psalmus 10 (11)
Dominus fiducia iusti
Beati, qui esuriunt et sitiunt iustitiam, quoniam ipsi saturabuntur (Mt 5, 6).

In Dómino confído, quómodo dícitis ánimæ meæ: *

« Tránsmigra in montem sicut passer?

Quóniam ecce peccatóres intendérunt arcum, †

paravérunt sagíttas suas super nervum, *

ut sagíttent in obscúro rectos corde.

Quando fundaménta evertúntur, *

iustus quid fáciat? ».

Dóminus in templo sancto suo, *

Dóminus, in cælo sedes eius.

Oculi eius in páuperem respíciunt, *

pálpebræ eius intérrogant fílios hóminum.

Dóminus intérrogat iustum et ímpium; *

qui autem díligit iniquitátem, odit ánima eius.

Pluet super peccatóres carbónes; *

ignis et sulphur et spíritus procellárum pars cálicis eórum.

Quóniam iustus Dóminus et iustítias diléxit, *

recti vidébunt vultum eius.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Confídite, ego vici mundum, allelúia.

Ant. 2 Habitábit in tabernáculo tuo, requiéscet in monte sancto tuo, allelúia.

Psalmus 14 (15)
Quis dignus coram Domino?
Accessistis ad Sion montem et civitatem Dei viventis (Hebr 12, 22).

Dómine, quis habitábit in tabernáculo tuo? *

Quis requiéscet in monte sancto tuo?

Qui ingréditur sine mácula et operátur iustítiam, *

qui lóquitur veritátem in corde suo,

qui non egit dolum in lingua sua, †

nec fecit próximo suo malum *

et oppróbrium non íntulit próximo suo.

Ad níhilum reputátus est in conspéctu eius malígnus, *

timéntes autem Dóminum gloríficat.

Qui iurávit in detriméntum suum et non mutat, †

qui pecúniam suam non dedit ad usúram *

et múnera super innocéntem non accépit.

Qui facit hæc, *

non movébitur in ætérnum.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Habitábit in tabernáculo tuo, requiéscet in monte sancto tuo, allelúia.

Ant. 3 Ego, si exaltátus fúero a terra, ómnia traham ad meípsum, allelúia.

Canticum
De Deo salvatore

Eph 1, 3-10

Benedíctus Deus et Pater Dómini nostri Iesu Christi, *

qui benedíxit nos in omni benedictióne spiritáli in cæléstibus in Christo,

sicut elégit nos in ipso ante mundi constitutiónem, †

ut essémus sancti et immaculáti *

in conspéctu eius in caritáte,

qui prædestinávit nos in adoptiónem filiórum †

per Iesum Christum in ipsum, *

secúndum beneplácitum voluntátis suæ,

in laudem glóriæ grátiæ suæ, *

in qua gratificávit nos in Dilécto,

in quo habémus redemptiónem per sánguinem eius, *

remissiónem peccatórum,

secúndum divítias grátiæ eius, †

qua superabundávit in nobis *

in omni sapiéntia et prudéntia,

notum fáciens nobis mystérium voluntátis suæ, *

secúndum beneplácitum eius,

quod propósuit in eo, *

in dispensatiónem plenitúdinis témporum:

recapituláre ómnia in Christo, *

quæ in cælis et quæ in terra.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Ego, si exaltátus fúero a terra, ómnia traham ad meípsum, allelúia.

LECTIO BREVIS

Hebr 8, 1b-3a

Talem habémus pontíficem, qui consédit in déxtera throni Maiestátis in cælis, sanctórum miníster et tabernáculi veri, quod fixit Dóminus, non homo. Omnis enim póntifex ad offerénda múnera et hóstias constitúitur.

RESPONSORIUM BREVE

Gavísi sunt discípuli, * Allelúia, allelúia.

Gavísi sunt discípuli, * Allelúia, allelúia.

Viso Dómino.

Allelúia, allelúia.

Glória Patri, et Fílio, et Spirítui Sancto.

Gavísi sunt discípuli, * Allelúia, allelúia.

CANTICUM EVANGELICUM

Ad Magnificat, ant. Paráclitus Spíritus Sanctus, quem mittet Pater in nómine meo, ille vos docébit et súggeret vobis ómnia quæcúmque díxero vobis, allelúia.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Magnificat, ant. Paráclitus Spíritus Sanctus, quem mittet Pater in nómine meo, ille vos docébit et súggeret vobis ómnia quæcúmque díxero vobis, allelúia.

PRECES

Christum, cuius humanitátem Spíritus Sanctus vivificávit et vivificántem réddidit, lætis ánimis invocémus:

Rénova et vivífica ómnia, Dómine.

Christe, salvátor mundi, novæ creatiónis rex, sensus nostros ad regnum tuum propítius convérte,

ubi tu sedes ad déxteram Patris.

Rénova et vivífica ómnia, Dómine.

Dómine, semper vivens in Ecclésia tua,

eam per Spíritum Sanctum in omnem dírige veritátem.

Rénova et vivífica ómnia, Dómine.

Te misericórdem infírmis, laborántibus et moriéntibus manifésta,

ut tua omnes pietáte conforténtur atque firméntur.

Rénova et vivífica ómnia, Dómine.

Christe, lumen indefíciens, die iam declinánte, tibi nostram devotiónem offérimus,

teque rogámus, ut luce tuæ resurrectiónis fratres nostros defúnctos illúmines.

Rénova et vivífica ómnia, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Deus, qui fidélium mentes uníus éfficis voluntátis, da pópulis tuis id amáre quod prǽcipis, id desideráre quod promíttis, ut, inter mundánas varietátes, ibi nostra fixa sint corda, ubi vera sunt gáudia. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2024 J. Vidéky