## 4. Octobris 2025

## S. Francisci Assisiensis
memoria

Assisii natus est anno 1182; post levem iuventutem conversus, bonis paternis renuntiavit et Deo firmiter adhæsit. Paupertatem amplexus vitam egit evangelicam, omnibus amorem Dei prædicans. Asseclas optimis informavit institutis quæ Sedes Apostolica probavit. Initium fecit etiam ordinis monialium, cœtui pænitentium in sæculo viventium, necnon prædicationi apud infideles. Mortuus est anno 1226.

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Quæ omnia omittuntur, quando Invitatorium immediate præcedit.

HYMNUS

In cælésti collégio

Francíscus fulget glória,

insígni privilégio

Christi portans insígnia.

Hic cœtus apostólici

est factus consors páuperis,

crucem in se domínici

signum repórtans fœ́deris.

Hic martyr desidério

crucem post Iesum báiulat,

quem mártyrum consórtio

Christus in cælis cópulat.

Crucem per abstinéntiam

Francíscus ferens iúgiter,

iam confessórum glóriam

adéptus est felíciter.

Candens decóre níveo,

passum hic sequens Dóminum,

nunc castitátis prǽmio

gaudet in choro vírginum.

Pater, Natus cum Flámine

nos per Francísci vúlnera

lustrent divíno lúmine,

ætérna dantes múnera. Amen.

PSALMODIA

Ant. 1 Annuntiámus mane misericórdiam tuam, Dómine, et veritátem tuam per noctem.

Psalmus 91 (92)
Laus Domini creatoris
Laudes enuntiantur pro gestis Unigeniti (S. Athanasius).

Bonum est confitéri Dómino *

et psállere nómini tuo, Altíssime,

annuntiáre mane misericórdiam tuam *

et veritátem tuam per noctem,

in decachórdo et psaltério, *

cum cántico in cíthara.

Quia delectásti me, Dómine, in factúra tua, *

et in opéribus mánuum tuárum exsultábo.

Quam magnificáta sunt ópera tua, Dómine: *

nimis profúndæ factæ sunt cogitatiónes tuæ.

Vir insípiens non cognóscet, *

et stultus non intélleget hæc.

Cum germináverint peccatóres sicut fenum, *

et florúerint omnes, qui operántur iniquitátem,

hoc tamen erit ad intéritum in sǽculum sǽculi; *

tu autem altíssimus in ætérnum, Dómine.

Quóniam ecce inimíci tui, Dómine, †

quóniam ecce inimíci tui períbunt, *

et dispergéntur omnes, qui operántur iniquitátem.

Exaltábis sicut unicórnis cornu meum, *

perfúsus sum óleo úberi.

Et despíciet óculus meus inimícos meos, *

et in insurgéntibus in me malignántibus áudiet auris mea.

Iustus ut palma florébit, *

sicut cedrus Líbani succréscet.

Plantáti in domo Dómini, *

in átriis Dei nostri florébunt.

Adhuc fructus dabunt in senécta, *

úberes et bene viréntes erunt,

ut annúntient quóniam rectus Dóminus, refúgium meum, *

et non est iníquitas in eo.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Annuntiámus mane misericórdiam tuam, Dómine, et veritátem tuam per noctem.

Ant. 2 Date magnificéntiam Deo nostro.

Canticum
Dei beneficia in populum

Dt 32, 1-12

Quoties volui congregare filios tuos, quemadmodum gallina congregat pullos suos sub alas (Mt 23, 37).

Audíte, cæli, quæ loquor, *

áudiat terra verba oris mei!

Stillet ut plúvia doctrína mea, *

fluat ut ros elóquium meum

quasi imber super herbam *

et quasi stillæ super grámina.

Quia nomen Dómini invocábo: *

date magnificéntiam Deo nostro!

Petra, perfécta sunt ópera eius, *

quia omnes viæ eius iustítia.

Deus fidélis et absque ulla iniquitáte, *

iustus et rectus.

Peccavérunt ei, non fílii eius in sórdibus suis, *

generátio prava atque pervérsa.

Hǽccine rédditis Dómino, *

pópule stulte et insípiens?

Numquid non ipse est pater tuus, *

qui possédit te, ipse fecit et stabilívit te?

Meménto diérum antiquórum, *

cógita generatiónes síngulas;

intérroga patrem tuum, et annuntiábit tibi, *

maióres tuos, et dicent tibi.

Quando dividébat Altíssimus gentes, *

quando separábat fílios Adam,

constítuit términos populórum *

iuxta númerum filiórum Israel;

pars autem Dómini pópulus eius, *

Iacob funículus hereditátis eius.

Invénit eum in terra desérta, *

in loco horróris et ululátu solitúdinis;

circúmdedit eum et atténdit *

et custodívit quasi pupíllam óculi sui.

Sicut áquila próvocans ad volándum pullos suos *

et super eos vólitans

expándit alas suas et assúmpsit eum *

atque portávit super pennas suas.

Dóminus solus dux eius fuit, *

et non erat cum eo deus aliénus.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Date magnificéntiam Deo nostro.

Ant. 3 Quam admirábile est nomen tuum, Dómine, in univérsa terra.

Psalmus 8
Maiestas Domini et dignitas hominis
Omnia subiecit sub pedibus eius, et ipsum dedit caput supra omnia Ecclesiæ (Ef 1, 22).

Dómine, Dóminus noster, *

quam admirábile est nomen tuum in univérsa terra,

quóniam eleváta est magnificéntia tua *

super cælos.

Ex ore infántium et lactántium †

perfecísti laudem propter inimícos tuos, *

ut déstruas inimícum et ultórem.

Quando vídeo cælos tuos, ópera digitórum tuórum, *

lunam et stellas, quæ tu fundásti,

quid est homo, quod memor es eius, *

aut fílius hóminis quóniam vísitas eum?

Minuísti eum paulo minus ab ángelis, †

glória et honóre coronásti eum *

et constituísti eum super ópera mánuum tuárum.

Omnia subiecísti sub pédibus eius, †

oves et boves univérsas, *

ínsuper et pécora campi,

vólucres cæli et pisces maris, *

quæcúmque perámbulant sémitas maris.

Dómine, Dóminus noster, *

quam admirábile est nomen tuum in univérsa terra!

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Quam admirábile est nomen tuum, Dómine, in univérsa terra.

LECTIO BREVIS

Rom 12, 1-2

Obsecro vos, fratres, per misericórdiam Dei, ut exhibeátis córpora vestra hóstiam vivéntem, sanctam, Deo placéntem, rationábile obséquium vestrum; et nolíte conformári huic sǽculo, sed transformámini renovatióne mentis, ut probétis quid sit volúntas Dei, quid bonum et bene placens et perféctum.

RESPONSORIUM BREVE

Lex Dei eius * In corde ipsíus.

Lex Dei eius * In corde ipsíus.

Et non supplantabúntur gressus eius.

In corde ipsíus.

Glória Patri, et Fílio, et Spirítui Sancto.

Lex Dei eius * In corde ipsíus.

CANTICUM EVANGELICUM

Ad Benedictus, ant. Francíscus pauper et húmilis cælum dives ingréditur, hymnis cæléstibus honorátur.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. Francíscus pauper et húmilis cælum dives ingréditur, hymnis cæléstibus honorátur.

PRECES

Christum Deum sanctum, fratres, exaltémus, orántes ut serviámus illi in sanctitáte et iustítia coram ipso ómnibus diébus nostris, et acclamémus:

Tu solus sanctus, Dómine.

Qui tentári voluísti per ómnia pro similitúdine nostra absque peccáto,

miserére nostri, Dómine Iesu.

Tu solus sanctus, Dómine.

Qui nos omnes ad perfectiónem caritátis vocásti,

sanctífica nos, Dómine Iesu.

Tu solus sanctus, Dómine.

Qui nos iussísti esse salem terræ et lucem mundi,

illúmina nos, Dómine Iesu.

Tu solus sanctus, Dómine.

Qui voluísti ministráre, non ministrári,

fac nos tibi et frátribus humíliter servíre, Dómine Iesu.

Tu solus sanctus, Dómine.

Tu, splendor glóriæ Patris et figúra substántiæ eius,

fac ut in glória vultum tuum respiciámus, Dómine Iesu.

Tu solus sanctus, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Deus, qui beáto Francísco paupertáte et humilitáte Christo configurári tribuísti, concéde, ut, per illíus sémitas gradiéntes, Fílium tuum sequi et tibi coniúngi læta valeámus caritáte. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2024 J. Vidéky