## 9. Novembris 2025

## IN DEDICATIONE BASILICÆ LATERANENSIS
festum

Anniversarium dedicationis basilicæ a Constantino imperatore in Laterano exstructæ a sæculo XII hac die celebratum esse traditur. Hæc celebratio primum fuit festum Urbis Romæ; deinde in honorem basilicæ, quæ « omnium ecclesiarum Urbis et Orbis mater et caput » nominatur, ad universum ritum romanum extensa est, quasi signum dilectionis et unitatis erga Cathedram Petri quæ, ut sanctus Ignatius Antiochenus scripsit, « universo caritatis cœtui præsidet ».

Tertia

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Nunc, Sancte, nobis, Spíritus

unum Patri cum Fílio,

dignáre promptus íngeri

nostro refúsus péctori.

Os, lingua, mens, sensus, vigor

confessiónem pérsonent,

flamméscat igne cáritas,

accéndat ardor próximos.

Per te sciámus da Patrem

noscámus atque Fílium,

te utriúsque Spíritum

credámus omni témpore. Amen.

Vel:

Certum tenéntes órdinem,

pio poscámus péctore

hora diéi tértia

trinæ virtútis glóriam,

Ut simus habitáculum

illi Sancto Spirítui,

qui quondam in apóstolis

hac hora distribútus est.

Hoc gradiénte órdine,

ornávit cuncta spléndide

regni cæléstis cónditor

ad nostra ætérna prǽmia.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Qui mandúcat ex hoc pane, vivet in ætérnum, allelúia.

Psalmus 22 (23)
Pastor bonus
Agnus pascet illos et deducet eos ad vitæ fontes aquarum (Ap 7, 17).

Dóminus pascit me, et nihil mihi déerit: *

in páscuis viréntibus me collocávit,

super aquas quiétis edúxit me, *

ánimam meam refécit.

Dedúxit me super sémitas iustítiæ *

propter nomen suum.

Nam et si ambulávero in valle umbræ mortis, non timébo mala, *

quóniam tu mecum es.

Virga tua et báculus tuus, *

ipsa me consoláta sunt.

Parásti in conspéctu meo mensam *

advérsus eos, qui tríbulant me;

impinguásti in óleo caput meum, *

et calix meus redúndat.

Etenim benígnitas et misericórdia subsequéntur me *

ómnibus diébus vitæ meæ,

et inhabitábo in domo Dómini *

in longitúdinem diérum.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Qui mandúcat ex hoc pane, vivet in ætérnum, allelúia.

Ant. 2 Véniet Dóminus, glorificári et admirábilis fíeri in sanctis suis, allelúia.

Psalmus 75 (76)
Gratiarum actio pro victoria
Videbunt Filium hominis venientem in nubibus cæli (Mt 24, 30).
I

Notus in Iudǽa Deus, *

in Israel magnum nomen eius.

Et est in Salem tabernáculum eius, *

et habitátio eius in Sion.

Ibi confrégit coruscatiónes arcus, *

scutum, gládium et bellum.

Illúminans tu, Mirábilis, *

a móntibus direptiónis.

Spoliáti sunt poténtes corde, †

dormiérunt somnum suum, *

et non invenérunt omnes viri fortes manus suas.

Ab increpatióne tua, Deus Iacob, *

dormitavérunt auríga et equus.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Véniet Dóminus, glorificári et admirábilis fíeri in sanctis suis, allelúia.

Ant. 3 Vovéte, et múnera afférte Dómino Deo vestro, allelúia.

II

Tu terríbilis es, et quis resístet tibi? *

Ex tunc ira tua.

De cælo audítum fecísti iudícium; *

terra trémuit et quiévit,

cum exsúrgeret in iudícium Deus, *

ut salvos fáceret omnes mansuétos terræ.

Quóniam furor hóminis confitébitur tibi, *

et relíquiæ furóris diem festum agent tibi.

Vovéte et réddite Dómino Deo vestro; *

omnes in circúitu eius áfferant múnera Terríbili,

ei, qui aufert spíritum príncipum, *

terríbili apud reges terræ.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Vovéte, et múnera afférte Dómino Deo vestro, allelúia.

LECTIO BREVIS

1 Cor 3, 16-17

Nescítis quia templum Dei estis et Spíritus Dei hábitat in vobis? Si quis autem templum Dei evérterit, evértet illum Deus; templum enim Dei sanctum est, quod estis vos.

Dómine, diléxi decórem domus tuæ.

Et locum tabernáculi glóriæ tuæ.

ORATIO

Orémus.

In ipsa ecclesia dedicata:

Deus, qui nobis per síngulos annos huius sancti templi tui consecratiónis réparas diem, exáudi preces pópuli tui, et præsta, ut fiat hic tibi semper purum servítium et nobis plena redémptio. Per Christum Dóminum nostrum.

Extra ipsam ecclesiam dedicatam:

Deus, qui de vivis et eléctis lapídibus ætérnum habitáculum tuæ prǽparas maiestáti, multíplica in Ecclésia tua spíritum grátiæ, quem dedísti, ut fidélis tibi pópulus in cæléstis ædificatiónem Ierúsalem semper accréscat. Per Christum Dóminum nostrum.

Vel:

Deus, qui pópulum tuum Ecclésiam vocáre dignátus es, da, ut plebs in nómine tuo congregáta te tímeat, te díligat, te sequátur et ad cæléstia promíssa, te ducénte, pervéniat. Per Christum Dóminum nostrum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2024 J. Vidéky