## 16. Novembris 2025

## Dominica XXXIII per annum
hebdomada 1 psalterii

I Vesperæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Deus, creátor ómnium

políque rector, véstiens

diem decóro lúmine,

noctem sopóris grátia,

Artus solútos ut quies

reddat labóris úsui

mentésque fessas állevet

luctúsque solvat ánxios,

Grates perácto iam die

et noctis exórtu preces,

voti reos ut ádiuves,

hymnum canéntes sólvimus.

Te cordis ima cóncinant,

te vox canóra cóncrepet,

te díligat castus amor,

te mens adóret sóbria,

Ut cum profúnda cláuserit

diem calígo nóctium,

fides tenébras nésciat

et nox fide relúceat.

Christum rogámus et Patrem,

Christi Patrísque Spíritum;

unum potens per ómnia,

fove precántes, Trínitas. Amen.

PSALMODIA

Ant. 1 Dirigátur, Dómine, orátio mea sicut incénsum in conspéctu tuo.

Psalmus 140 (141), 1-9
In periculis oratio
Et ascendit fumus incensorum de orationibus sanctorum de manu angeli coram Deo (Ap 8, 4).

Dómine, clamávi ad te, ad me festína; *

inténde voci meæ, cum clamo ad te.

Dirigátur orátio mea sicut incénsum in conspéctu tuo, *

elevátio mánuum meárum ut sacrifícium vespertínum.

Pone, Dómine, custódiam ori meo *

et vigíliam ad óstium labiórum meórum.

Non declínes cor meum in verbum malítiæ *

ad machinándas machinatiónes in impietáte

cum homínibus operántibus iniquitátem; *

et non cómedam ex delíciis eórum.

Percútiat me iustus in misericórdia et íncrepet me; †

óleum autem peccatóris non impínguet caput meum, *

quóniam adhuc et orátio mea in malítiis eórum.

Deiécti in manus duras iúdicum eórum, *

áudient verba mea, quóniam suávia erant.

Sicut frusta dolántis et dirumpéntis in terra, *

dissipáta sunt ossa eórum ad fauces inférni.

Quia ad te, Dómine, Dómine, óculi mei; *

ad te confúgi, non effúndas ánimam meam.

Custódi me a láqueo, quem statuérunt mihi, *

et a scándalis operántium iniquitátem.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Dirigátur, Dómine, orátio mea sicut incénsum in conspéctu tuo.

Ant. 2 Tu es refúgium meum, Dómine, pórtio mea in terra vivéntium.

Psalmus 141 (142)
Tu es refugium meum
Hæc omnia in Domino tempore passionis impleta sunt (S. Hilarius).

Voce mea ad Dóminum clamo, *

voce mea ad Dóminum déprecor;

effúndo in conspéctu eius lamentatiónem meam, *

et tribulatiónem meam ante ipsum pronúntio.

Cum déficit in me spíritus meus, *

tu nosti sémitas meas.

In via, qua ambulábam, *

abscondérunt láqueum mihi.

Considerábam ad déxteram et vidébam, *

et non erat qui cognósceret me.

Périit fuga a me, *

et non est qui requírat ánimam meam.

Clamávi ad te, Dómine; †

dixi: « Tu es refúgium meum, *

pórtio mea in terra vivéntium.

Inténde ad deprecatiónem meam, *

quia humiliátus sum nimis.

Líbera me a persequéntibus me, *

quia confortáti sunt super me.

Educ de custódia ánimam meam *

ad confiténdum nómini tuo;

me circúmdabunt iusti, *

cum retribúeris mihi ».

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Tu es refúgium meum, Dómine, pórtio mea in terra vivéntium.

Ant. 3 Humiliávit semetípsum Dóminus Iesus, propter quod et Deus exaltávit illum in sǽcula.

Canticum
De Christo, servo Dei

Phil 2, 6-11

Christus Iesus, cum in forma Dei esset, *

non rapínam arbitrátus est esse se æquálem Deo,

sed semetípsum exinanívit formam servi accípiens, †

in similitúdinem hóminum factus; *

et hábitu invéntus ut homo,

humiliávit semetípsum †

factus obœ́diens usque ad mortem, *

mortem autem crucis.

Propter quod et Deus illum exaltávit †

et donávit illi nomen, *

quod est super omne nomen,

ut in nómine Iesu omne genu flectátur *

cæléstium et terréstrium et infernórum

et omnis lingua confiteátur: *

« Dóminus Iesus Christus! », in glóriam Dei Patris.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Humiliávit semetípsum Dóminus Iesus, propter quod et Deus exaltávit illum in sǽcula.

LECTIO BREVIS

Rom 11, 33-36

O altitúdo divitiárum et sapiéntiæ et sciéntiæ Dei! Quam incomprehensibília sunt iudícia eius et investigábiles viæ eius! Quis enim cognóvit sensum Dómini? Aut quis consiliárius eius fuit? Aut quis prior dedit illi, et retribuétur ei? Quóniam ex ipso et per ipsum et in ipsum ómnia. Ipsi glória in sǽcula. Amen.

RESPONSORIUM BREVE

Quam magnificáta sunt * Opera tua, Dómine.

Quam magnificáta sunt * Opera tua, Dómine.

Omnia in sapiéntia fecísti.

Opera tua, Dómine.

Glória Patri, et Fílio, et Spirítui Sancto.

Quam magnificáta sunt * Opera tua, Dómine.

CANTICUM EVANGELICUM

Ad Magnificat, ant. Cum audiéritis prœ́lia et seditiónes, nolíte terréri; opórtet enim primum hæc fíeri, sed non statim finis, dicit Dóminus.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Magnificat, ant. Cum audiéritis prœ́lia et seditiónes, nolíte terréri; opórtet enim primum hæc fíeri, sed non statim finis, dicit Dóminus.

PRECES

Uni Deo, Patri et Fílio et Spirítui Sancto, glóriam dicéntes, humíliter deprecémur:

Adésto pópulo tuo, Dómine.

Dómine sancte, Pater omnípotens, fac ut in terra nostra oriátur iustítia,

et sedébit pópulus tuus in pulchritúdine pacis.

Adésto pópulo tuo, Dómine.

Da plenitúdinem géntium in regnum tuum intráre,

et sic omnes pópuli salvi fient.

Adésto pópulo tuo, Dómine.

Præsta ut in tua pace cóniuges máneant et voluntáte,

atque in mútua semper caritáte vivant.

Adésto pópulo tuo, Dómine.

Remunerári dignáre, Dómine, omnes nobis bona faciéntes,

et vitam ætérnam da eis.

Adésto pópulo tuo, Dómine.

Odio et bellis perémptos réspice miserátus,

eos in cæléstem réquiem dignáre suscípere.

Adésto pópulo tuo, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Da nobis, quǽsumus, Dómine Deus noster, in tua semper devotióne gaudére, quia perpétua est et plena felícitas, si bonórum ómnium iúgiter serviámus auctóri. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2024 J. Vidéky