## 24. Iunii 2025

## IN NATIVITATE S. IOANNIS BAPTISTÆ
sollemnitas

II Vesperæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Ut queant laxis resonáre fibris

mira gestórum fámuli tuórum,

solve pollúti lábii reátum,

sancte Ioánnes.

Núntius cælo véniens suprémo,

te patri magnum fore nascitúrum,

nomen et vitæ sériem geréndæ

órdine promit.

Ille promíssi dúbius supérni

pérdidit promptæ módulos loquélæ;

sed reformásti génitus perémptæ

órgana vocis.

Ventris obstrúso pósitus cubíli

sénseras regem thálamo manéntem;

hinc parens nati méritis utérque

ábdita pandit.

Láudibus cives célebrant supérni

te, Deus simplex paritérque trine;

súpplices ac nos véniam precámur:

parce redémptis. Amen.

PSALMODIA

Ant. 1 Fuit homo, missus a Deo, cui nomen erat Ioánnes.

Psalmus 14 (15)
Quis dignus coram Domino?
Accessistis ad Sion montem et civitatem Dei viventis (Hebr 12, 22).

Dómine, quis habitábit in tabernáculo tuo? *

Quis requiéscet in monte sancto tuo?

Qui ingréditur sine mácula et operátur iustítiam, *

qui lóquitur veritátem in corde suo,

qui non egit dolum in lingua sua, †

nec fecit próximo suo malum *

et oppróbrium non íntulit próximo suo.

Ad níhilum reputátus est in conspéctu eius malígnus, *

timéntes autem Dóminum gloríficat.

Qui iurávit in detriméntum suum et non mutat, †

qui pecúniam suam non dedit ad usúram *

et múnera super innocéntem non accépit.

Qui facit hæc, *

non movébitur in ætérnum.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Fuit homo, missus a Deo, cui nomen erat Ioánnes.

Ant. 2 Hic venit ut testimónium perhibéret veritáti.

Psalmus 111 (112)
Viri iusti beatitudo
Ut filii lucis ambulate; fructus lucis est in omni bonitate et iustitia et veritate (Eph 5, 8-9).

Beátus vir, qui timet Dóminum, *

in mandátis eius cupit nimis.

Potens in terra erit semen eius, *

generátio rectórum benedicétur.

Glória et divítiæ in domo eius, *

et iustítia eius manet in sǽculum sǽculi.

Exórtum est in ténebris lumen rectis, *

miséricors et miserátor et iustus.

Iucúndus homo, qui miserétur et cómmodat, †

dispónet res suas in iudício, *

quia in ætérnum non commovébitur.

In memória ætérna erit iustus, *

ab auditióne mala non timébit.

Parátum cor eius, sperans in Dómino, †

confirmátum est cor eius, non timébit, *

donec despíciat inimícos suos.

Distríbuit, dedit paupéribus; †

iustítia eius manet in sǽculum sǽculi, *

cornu eius exaltábitur in glória.

Peccátor vidébit et irascétur, †

déntibus suis fremet et tabéscet. *

Desidérium peccatórum períbit.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Hic venit ut testimónium perhibéret veritáti.

Ant. 3 Ioánnes erat lucérna ardens et lucens.

Canticum
Hymnus adorationis

Ap 15, 3-4

Magna et mirabília ópera tua, *

Dómine Deus omnípotens;

iustæ et veræ viæ tuæ, *

Rex géntium!

Quis non timébit, Dómine, *

et glorificábit nomen tuum?

Quia solus Sanctus, †

quóniam omnes gentes vénient et adorábunt in conspéctu tuo, *

quóniam iudícia tua manifestáta sunt.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Ioánnes erat lucérna ardens et lucens.

LECTIO BREVIS

Act 13, 23-25

Deus ex sémine David secúndum promissiónem edúxit Israel salvatórem Iesum, prædicánte Ioánne ante advéntum eius baptísmum pæniténtiæ omni pópulo Israel. Cum impléret autem Ioánnes cursum suum, dicébat: Quid me arbitrámini esse? Non sum ego; sed ecce venit post me, cuius non sum dignus calceaménta pedum sólvere.

RESPONSORIUM BREVE

Paráte vias Dómini, * Rectas fácite sémitas eius.

Paráte vias Dómini, * Rectas fácite sémitas eius.

Post me venit vir, qui ante me factus est.

Rectas fácite sémitas eius.

Glória Patri, et Fílio, et Spirítui Sancto.

Paráte vias Dómini, * Rectas fácite sémitas eius.

CANTICUM EVANGELICUM

Ad Magnificat, ant. Puer, qui natus est nobis, plus quam prophéta est; hic est enim de quo Salvátor ait: Inter natos mulíerum non surréxit maior Ioánne Baptísta.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Magnificat, ant. Puer, qui natus est nobis, plus quam prophéta est; hic est enim de quo Salvátor ait: Inter natos mulíerum non surréxit maior Ioánne Baptísta.

PRECES

Deum, qui elégit Ioánnem Baptístam ut regnum Christi ventúrum homínibus annuntiáret, lætánter deprecémur:

Dírige, Dómine, pedes nostros in viam pacis.

Tu, qui Ioánnem a ventre matris eius vocásti ad præparándas vias Fílii tui,

voca nos ad Dóminum ita sequéndum, sicut eum ipse præcéssit.

Dírige, Dómine, pedes nostros in viam pacis.

Sicut dedísti Baptístæ Agnum Dei agnóscere, fac ut ipsum Ecclésia tua demónstret,

et hómines huius témporis agnóscant.

Dírige, Dómine, pedes nostros in viam pacis.

Tu, qui disposuísti prophétam tuum mínui et Christum créscere,

doce nos áliis cédere, ut manifestéris.

Dírige, Dómine, pedes nostros in viam pacis.

Tu, qui per martýrium Ioánnis iustítiam vindicáre voluísti,

fac nos veritátem tuam indeficiénter testificári.

Dírige, Dómine, pedes nostros in viam pacis.

Meménto ómnium, qui ex hoc sǽculo transiérunt,

illos constítue in regióne lucis et pacis.

Dírige, Dómine, pedes nostros in viam pacis.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Deus, qui beátum Ioánnem Baptístam suscitásti, ut perféctam plebem Christo Dómino præparáret, da pópulis tuis spiritálium grátiam gaudiórum, et ómnium fidélium mentes dírige in viam salútis et pacis. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2024 J. Vidéky