## 30. Augusti 2025

## Sabbatum, tempus per annum, hebdomada 21
hebdomada 1 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Quæ omnia omittuntur, quando Invitatorium immediate præcedit.

HYMNUS

Auróra iam spargit polum,

terris dies illábitur,

lucis resúltat spículum:

discédat omne lúbricum.

Iam vana noctis décidant,

mentis reátus súbruat,

quicquid tenébris hórridum

nox áttulit culpæ, cadat,

Ut mane illud últimum,

quod præstolámur cérnui,

in lucem nobis éffluat,

dum hoc canóre cóncrepat.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Prævenérunt óculi mei ad te dilúculo.

Psalmus 118 (119), 145-152
XIX (Coph)

Clamávi in toto corde, exáudi me, Dómine; *

iustificatiónes tuas servábo.

Clamávi ad te, salvum me fac, *

ut custódiam testimónia tua.

Prævéni dilúculo et clamávi, *

in verba tua supersperávi.

Prævenérunt óculi mei vigílias, *

ut meditárer elóquia tua.

Vocem meam audi secúndum misericórdiam tuam, Dómine, *

secúndum iudícium tuum vivífica me.

Appropinquavérunt persequéntes me in malítia, *

a lege autem tua longe facti sunt.

Prope es tu, Dómine, *

et ómnia præcépta tua véritas.

Ab inítio cognóvi de testimóniis tuis, *

quia in ætérnum fundásti ea.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Prævenérunt óculi mei ad te dilúculo.

Ant. 2 Fortitúdo mea et laus mea Dóminus, et factus est mihi in salútem.

Canticum
Hymnus victoriæ post transitum maris Rubri

Ex 15, 1-4b. 8-13. 17-18

Qui vicerunt bestiam, cantabant canticum Moysi, servi Dei (Cf. Ap 15, 2-3).

Cantémus Dómino: †

glorióse enim magnificátus est, *

equum et ascensórem deiécit in mare.

Fortitúdo mea et robur meum Dóminus, *

et factus est mihi in salútem.

Iste Deus meus, *

et glorificábo eum;

Deus patris mei, *

et exaltábo eum!

Dóminus quasi vir pugnátor; *

Dóminus nomen eius!

Currus pharaónis et exércitum eius *

proiécit in mare.

In spíritu furóris tui congregátæ sunt aquæ; †

stetit ut agger unda fluens, *

coaguláta sunt abýssi in médio mari.

Dixit inimícus: « Pérsequar, comprehéndam; †

dívidam spólia, implébitur ánima mea: *

evaginábo gládium meum, interfíciet eos manus mea! ».

Flavit spíritus tuus, et opéruit eos mare; *

submérsi sunt quasi plumbum in aquis veheméntibus.

Quis símilis tui in diis, Dómine? †

Quis símilis tui, magníficus in sanctitáte, *

terríbilis atque laudábilis, fáciens mirabília?

Extendísti manum tuam, devorávit eos terra. *

Dux fuísti in misericórdia tua pópulo, quem redemísti,

et portásti eum in fortitúdine tua *

ad habitáculum sanctum tuum.

Introdúces eos et plantábis *

in monte hereditátis tuæ,

firmíssimo habitáculo tuo, †

quod operátus es, Dómine, *

sanctuário, Dómine, quod firmavérunt manus tuæ.

Dóminus regnábit *

in ætérnum et ultra!

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Fortitúdo mea et laus mea Dóminus, et factus est mihi in salútem.

Ant. 3 Laudáte Dóminum, omnes gentes. †

Psalmus 116 (117)
Laus miserentis Domini
Dico … gentes propter misericordiam glorificare Deum (Rom 15, 8. 9).

Laudáte Dóminum, omnes gentes, *

† collaudáte eum, omnes pópuli.

Quóniam confirmáta est super nos misericórdia eius, *

et véritas Dómini manet in ætérnum.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Laudáte Dóminum, omnes gentes.

LECTIO BREVIS

2 Petr 1, 10-11

Fratres, magis satágite, ut firmam vestram vocatiónem et electiónem faciátis. Hæc enim faciéntes non offendétis aliquándo; sic enim abundánter ministrábitur vobis intróitus in ætérnum regnum Dómini nostri et salvatóris Iesu Christi.

RESPONSORIUM BREVE

Clamávi ad te, Dómine; * Tu es refúgium meum.

Clamávi ad te, Dómine; * Tu es refúgium meum.

Pórtio mea in terra vivéntium.

Tu es refúgium meum.

Glória Patri, et Fílio, et Spirítui Sancto.

Clamávi ad te, Dómine; * Tu es refúgium meum.

CANTICUM EVANGELICUM

Ad Benedictus, ant. Illúmina, Dómine, sedéntes in ténebris et umbra mortis.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. Illúmina, Dómine, sedéntes in ténebris et umbra mortis.

PRECES

Benedicámus Christum, qui vóluit per ómnia frátribus similári, ut miséricors fíeret et fidélis póntifex ad Deum. Eum rogémus dicéntes:

Dilectiónis tuæ thesáuros nobis largíre, Dómine.

Sol iustítiæ, tibi dies noster consecrétur,

qui in baptísmate nos illustrásti.

Dilectiónis tuæ thesáuros nobis largíre, Dómine.

Per síngulas horas huius diéi benedicémus tibi,

et laudábimus nomen tuum in ómnibus.

Dilectiónis tuæ thesáuros nobis largíre, Dómine.

Qui Maríam matrem habuísti, verbo tuo dócilem,

dírige hódie gressus nostros secúndum elóquium tuum.

Dilectiónis tuæ thesáuros nobis largíre, Dómine.

Da nos, in rebus corruptibílibus peregrinántes, cæléstem incorruptiónem exspectáre,

ut per fidem, spem et caritátem iam nunc beatitúdinis tuæ gáudia prægustémus.

Dilectiónis tuæ thesáuros nobis largíre, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Corda nostra, quǽsumus, Dómine, resurrectiónis splendor illústret, quo mortis ténebris carére valeámus, et ad claritátem perveniámus ætérnam. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2024 J. Vidéky