## 22. Februarii 2025

## Dominica VII per annum
hebdomada 3 psalterii

I Completorium

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Postea laudabiliter fit conscientiæ discussio, quæ in celebratione communi inseri potest in actum pænitentialem, iuxta formulas in Missa adhibitas.

HYMNUS

Te lucis ante términum,

rerum creátor, póscimus,

ut sólita cleméntia

sis præsul ad custódiam.

Te corda nostra sómnient,

te per sopórem séntiant,

tuámque semper glóriam

vicína luce cóncinant.

Vitam salúbrem tríbue,

nostrum calórem réfice

tætram noctis calíginem

tua collústret cláritas.

Præsta, Pater omnípotens,

per Iesum Christum Dóminum,

qui tecum in perpétuum

regnat cum Sancto Spíritu. Amen.

Eodem tempore, per ceteras hebdomadas:

Christe, qui, splendor et dies,

noctis tenébras détegis,

lucísque lumen créderis,

lumen beátis prǽdicans,

Precámur, sancte Dómine,

hac nocte nos custódias;

sit nobis in te réquies,

quiétas horas tríbue.

Somno si dantur óculi,

cor semper ad te vígilet;

tuáque dextra prótegas

fidéles, qui te díligunt.

Defénsor noster, áspice,

insidiántes réprime,

gubérna tuos fámulos,

quos sánguine mercátus es.

Sit, Christe, rex piíssime,

tibi Patríque glória,

cum Spíritu Paráclito,

in sempitérna sǽcula. Amen.

PSALMODIA

Ant. 1 Miserére mei, Dómine, et exáudi oratiónem meam.

Psalmus 4
Gratiarum actio
Admirabilem fecit Dominus, quem suscitavit a mortuis (S. Augustinus).

Cum invocárem, exaudívit me Deus iustítiæ meæ. *

In tribulatióne dilatásti mihi;

miserére mei *

et exáudi oratiónem meam.

Fílii hóminum, úsquequo gravi corde? *

Ut quid dilígitis vanitátem et quǽritis mendácium?

Et scitóte quóniam mirificávit Dóminus sanctum suum; *

Dóminus exáudiet, cum clamávero ad eum.

Irascímini et nolíte peccáre; †

loquímini in córdibus vestris, *

in cubílibus vestris et conquiéscite.

Sacrificáte sacrifícium iustítiæ *

et speráte in Dómino.

Multi dicunt: « Quis osténdit nobis bona? ». *

Leva in signum super nos lumen vultus tui, Dómine!

Maiórem dedísti lætítiam in corde meo, *

quam cum multiplicántur fruméntum et vinum eórum.

In pace in idípsum dórmiam et requiéscam, *

quóniam tu, Dómine, singuláriter in spe constituísti me.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Miserére mei, Dómine, et exáudi oratiónem meam.

Ant. 2 In nóctibus benedícite Dóminum.

Psalmus 133 (134)
Vespertina oratio in templo
Laudem dicite Deo nostro, omnes servi eius et qui timetis eum, pusilli et magni! (Ap 19, 5).

Ecce benedícite Dóminum, omnes servi Dómini, *

qui statis in domo Dómini per noctes.

Extóllite manus vestras ad sanctuárium *

et benedícite Dóminum.

Benedícat te Dóminus ex Sion, *

qui fecit cælum et terram.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. In nóctibus benedícite Dóminum.

LECTIO BREVIS

Deut 6, 4-7

Audi Israel: Dóminus Deus noster Dóminus unus est. Díliges Dóminum Deum tuum ex toto corde tuo et ex tota ánima tua et ex tota fortitúdine tua. Erúntque verba hæc, quæ ego præcípio tibi hódie, in corde tuo, et inculcábis ea fíliis tuis et loquéris ea sedens in domo tua et ámbulans in itínere, decúmbens atque consúrgens.

RESPONSORIUM BREVE

In manus tuas, Dómine, * Comméndo spíritum meum.

In manus tuas, Dómine, * Comméndo spíritum meum.

Redemísti nos, Dómine Deus veritátis.

Comméndo spíritum meum.

Glória Patri, et Fílio, et Spirítui Sancto.

In manus tuas, Dómine, * Comméndo spíritum meum.

CANTICUM EVANGELICUM

Ant. Salva nos, Dómine, vigilántes, custódi nos dormiéntes, ut vigilémus cum Christo et requiescámus in pace.

Christus lumen gentium et gloria Israel

Lc 2, 29-32

Nunc dimíttis servum tuum, Dómine, *

secúndum verbum tuum in pace,

quia vidérunt óculi mei *

salutáre tuum,

quod parásti *

ante fáciem ómnium populórum,

lumen ad revelatiónem géntium *

et glóriam plebis tuæ Israel.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Salva nos, Dómine, vigilántes, custódi nos dormiéntes, ut vigilémus cum Christo et requiescámus in pace.

ORATIO CONCLUSIVA

Orémus.

Vísita nos, quǽsumus, Dómine, hac nocte præsénti, ut, dilúculo tua virtúte surgéntes, de resurrectióne Christi tui gaudére valeámus. Qui vivit et regnat in sǽcula sæculórum.

Amen.

Deinde dicitur, etiam a solo, benedictio:

Noctem quiétam et finem perféctum concédat nobis Dóminus omnípotens.

Amen.

Deinde dicitur una ex sequentibus antiphonis finalibus ad B. Mariam Virginem .

Text © LIBRERIA EDITRICE VATICANA.

© 1999-2024 J. Vidéky