## 13. Octobris 2025

## Feria secunda, tempus per annum, hebdomada 28
hebdomada 4 psalterii

Nona

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Rerum, Deus, tenax vigor,

immótus in te pérmanens,

lucis diúrnæ témpora

succéssibus detérminans,

Largíre clarum véspere,

quo vita numquam décidat,

sed prǽmium mortis sacræ

perénnis instet glória.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Ternis horárum términis

volútis, dante Dómino,

trinum perfécte et únicum

ipsum devóti psállimus.

Sacrum Dei mystérium

puro tenéntes péctore,

Petri magístri régula

signo salútis pródita,

Et nos psallámus spíritu,

hæréntes sic apóstolis,

ut plantas adhuc débiles

Christi virtúte dírigant.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Gressus meos dírige secúndum elóquium tuum, Dómine.

Psalmus 118 (119), 129-136
XVII (Phe)
Meditatio verbi Domini in lege
Plenitudo legis est dilectio (Rom 13, 10).

Mirabília testimónia tua, *

ídeo servávit ea ánima mea.

Declarátio sermónum tuórum illúminat *

et intelléctum dat párvulis.

Os meum apérui et attráxi spíritum, *

quia præcépta tua desiderábam.

Convértere in me et miserére mei *

secúndum iudícium tuum cum diligéntibus nomen tuum.

Gressus meos dírige secúndum elóquium tuum, *

et non dominétur mei omnis iníquitas.

Rédime me a calúmniis hóminum, *

ut custódiam mandáta tua.

Fáciem tuam illúmina super servum tuum *

et doce me iustificatiónes tuas.

Rívulos aquárum deduxérunt óculi mei, *

quia non custodiérunt legem tuam.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Gressus meos dírige secúndum elóquium tuum, Dómine.

Ant. 2 Unus est legislátor et iudex; tu autem quis es, qui iúdicas próximum?

Psalmus 81 (82)
Contra iudices iniquos
Nolite ante tempus quidquam iudicare, quoadusque veniat Dominus (1 Cor 4, 5).

Deus stetit in concílio divíno, *

in médio deórum iúdicat.

« Usquequo iudicábitis iníque *

et fácies peccatórum sumétis?

Iudicáte egéno et pupíllo, *

húmilem et páuperem iustificáte.

Erípite páuperem *

et egénum de manu peccatóris liberáte ».

Nesciérunt, neque intellexérunt, in ténebris ámbulant;

movebúntur ómnia fundaménta terræ.

Ego dixi: « Dii estis *

et fílii Excélsi omnes ».

Vos autem sicut hómines moriémini *

et sicut unus de princípibus cadétis.

Surge, Deus, iúdica terram, *

quóniam tu hereditábis in ómnibus géntibus.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Unus est legislátor et iudex; tu autem quis es, qui iúdicas próximum?

Ant. 3 Clamávi, et Dóminus exaudívit me.

Psalmus 119 (120)
Desiderium pacis
In tribulatione patientes, orationi instantes (Rom 12, 12).

Ad Dóminum, cum tribulárer, clamávi, *

et exaudívit me.

Dómine, líbera ánimam meam a lábiis mendácii, *

a lingua dolósa.

Quid detur tibi aut quid apponátur tibi, *

lingua dolósa?

Sagíttæ poténtis acútæ *

cum carbónibus iuniperórum.

Heu mihi, quia peregrinátus sum in Mosoch, *

habitávi ad tabernácula Cedar!

Multum íncola fuit ánima mea *

cum his, qui odérunt pacem.

Ego eram pacíficus; *

cum loquébar, illi impugnábant me.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Clamávi, et Dóminus exaudívit me.

LECTIO BREVIS

Bar 4, 21-22

Confídite, fílii, clamáte ad Deum, et erípiet vos de dominatióne, de manu inimicórum. Ego enim sperávi ab Ætérno salútem vestram; et venit mihi gáudium a Sancto, super misericórdia, quæ véniet vobis cito ab Ætérno, salutári vestro.

Reminíscere miseratiónum tuárum, Dómine.

Et misericordiárum tuárum quæ a sǽculo sunt.

ORATIO

Orémus.

Deus, qui nos ádvocas illa hora, qua ad templum ascendébant Apóstoli, præsta, ut orátio, quam in nómine Iesu sincéra tibi mente persólvimus, ómnibus nomen illud invocántibus salútem eius váleat impetráre. Per Christum Dóminum nostrum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2024 J. Vidéky