## 1. Maii 2025

## S. Ioseph Opificis
memoria ad libitum

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Quæ omnia omittuntur, quando Invitatorium immediate præcedit.

HYMNUS

Auróra solis núntia,

mundi labóres éxcitans,

fabri sonóram málleo

domum salútat Názaræ.

Salve, caput domésticum,

sub quo supérnus Artifex,

sudóre salso róridus,

exércet artem pátriam.

Altis locátus sédibus

celsǽque Sponsæ próximus,

adésto nunc cliéntibus,

quos vexat indigéntia.

Absíntque vis et iúrgia,

fraus omnis a mercédibus,

victus cibíque cópiam

mensúret una párcitas.

Sit Trinitáti glória,

quæ, te precánte, iúgiter

in pace nostros ómnium

gressus viámque dírigat. Amen.

PSALMODIA

Ant. 1 Ego sum vitis, vos pálmites, allelúia.

Psalmus 79 (80)
Visita, Domine, vineam tuam
Veni, Domine Iesu (Ap 22, 20).

Qui pascis Israel, inténde, *

qui dedúcis velut ovem Ioseph.

Qui sedes super chérubim, effúlge *

coram Ephraim, Béniamin et Manásse.

Excita poténtiam tuam et veni, *

ut salvos fácias nos.

Deus, convérte nos, *

illústra fáciem tuam, et salvi érimus.

Dómine Deus virtútum, *

quoúsque irascéris super oratiónem pópuli tui?

Cibásti nos pane lacrimárum *

et potum dedísti nobis in lácrimis copióse.

Posuísti nos in contradictiónem vicínis nostris, *

et inimíci nostri subsannavérunt nos.

Deus virtútum, convérte nos, *

illústra fáciem tuam, et salvi érimus.

Víneam de Ægýpto transtulísti, *

eiecísti gentes et plantásti eam.

Purgásti locum in conspéctu eius, *

plantásti radíces eius, et implévit terram.

Opérti sunt montes umbra eius *

et ramis eius cedri Dei;

exténdit pálmites suos usque ad mare *

et usque ad Flumen propágines suas.

Ut quid destruxísti macériam eius, *

et vindémiant eam omnes, qui prætergrediúntur viam?

Exterminávit eam aper de silva, *

et singuláris ferus depástus est eam.

Deus virtútum, convértere, *

réspice de cælo et vide et vísita víneam istam.

Et prótege eam, quam plantávit déxtera tua, *

et super fílium hóminis, quem confirmásti tibi.

Incénsa est igni et suffóssa; *

ab increpatióne vultus tui períbunt.

Fiat manus tua super virum déxteræ tuæ, *

super fílium hóminis, quem confirmásti tibi.

Et non discedémus a te, vivificábis nos, *

et nomen tuum invocábimus.

Dómine Deus virtútum, convérte nos *

et illústra fáciem tuam, et salvi érimus.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Ego sum vitis, vos pálmites, allelúia.

Ant. 2 Hauriétis aquas in gáudio de fóntibus Salvatóris, allelúia.

Canticum
Populi redempti exsultatio

Is 12, 1-6

Si quis sitit, veniat ad me et bibat (Io 7, 37).

Confitébor tibi, Dómine, quóniam cum irátus eras mihi, *

convérsus est furor tuus, et consolátus es me.

Ecce Deus salútis meæ; *

fiduciáliter agam et non timébo,

quia fortitúdo mea et laus mea Dóminus, *

et factus est mihi in salútem.

Et hauriétis aquas in gáudio *

de fóntibus salútis.

Et dicétis in die illa: *

« Confitémini Dómino et invocáte nomen eius,

notas fácite in pópulis adinventiónes eius; *

mementóte quóniam excélsum est nomen eius.

Cantáte Dómino, quóniam magnífice fecit; *

notum sit hoc in univérsa terra.

Exsúlta et lauda, quæ hábitas in Sion, *

quia magnus in médio tui Sanctus Israel ».

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Hauriétis aquas in gáudio de fóntibus Salvatóris, allelúia.

Ant. 3 Cibávit nos Dóminus ex ádipe fruménti, allelúia.

Psalmus 80 (81)
Sollemnis renovatio fœderis
Videte, ne forte sit in aliquo vestrum cor malum incredulitatis (Hebr 3, 12).

Exsultáte Deo adiutóri nostro, *

iubiláte Deo Iacob.

Súmite psalmum et date týmpanum, *

psaltérium iucúndum cum cíthara.

Bucináte in neoménia tuba, *

in die plenæ lunæ, in sollemnitáte nostra.

Quia præcéptum in Israel est, *

et iudícium Deo Iacob.

Testimónium in Ioseph pósuit illud, †

cum exíret de terra Ægýpti; *

sermónem, quem non nóveram, audívi:

« Divérti ab onéribus dorsum eius; *

manus eius a cóphino recessérunt.

In tribulatióne invocásti me et liberávi te, †

exaudívi te in abscóndito tempestátis, *

probávi te apud aquam Meríba.

Audi, pópulus meus, et contestábor te; *

Israel, útinam áudias me!

Non erit in te deus aliénus, *

neque adorábis deum extráneum.

Ego enim sum Dóminus Deus tuus, †

qui edúxi te de terra Ægýpti; *

diláta os tuum, et implébo illud.

Et non audívit pópulus meus vocem meam, *

et Israel non inténdit mihi.

Et dimísi eos secúndum durítiam cordis eórum, *

ibunt in adinventiónibus suis.

Si pópulus meus audísset me, *

Israel si in viis meis ambulásset!

In brevi inimícos eórum humiliássem *

et super tribulántes eos misíssem manum meam.

Inimíci Dómini blandiréntur ei, *

et esset sors eórum in sǽcula;

et cibárem eos ex ádipe fruménti *

et de petra melle saturárem eos ».

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Cibávit nos Dóminus ex ádipe fruménti, allelúia.

LECTIO BREVIS

2 Sam 7, 28-29

Dómine Deus, tu es Deus, et verba tua erunt vera: cum ergo locútus sis ad servum tuum bona hæc, dignáre ígitur benedícere dómui servi tui, ut sit in sempitérnum coram te, quia tu, Dómine Deus, locútus es, et benedictióne tua benedicétur domus servi tui in sempitérnum.

RESPONSORIUM BREVE

Constítuit eum dóminum domus suæ, * Allelúia, allelúia.

Constítuit eum dóminum domus suæ, * Allelúia, allelúia.

Et príncipem omnis possessiónis suæ.

Allelúia, allelúia.

Glória Patri, et Fílio, et Spirítui Sancto.

Constítuit eum dóminum domus suæ, * Allelúia, allelúia.

CANTICUM EVANGELICUM

Ad Benedictus, ant. Artem fabri fidéliter exércens sanctus Ioseph, labóris mirábile refúlget exémplar, allelúia.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. Artem fabri fidéliter exércens sanctus Ioseph, labóris mirábile refúlget exémplar, allelúia.

PRECES

Dóminum, qui hómines éfficit iustos, súpplices precémur:

In iustítia tua vivífica nos, Dómine.

Dómine Deus, qui nostros in fide patres ipse vocásti, ut coram te perfécto corde ambulárent,

fac ut, eórum sequéntes vestígia, simus sicut prǽcipis perfécti.

In iustítia tua vivífica nos, Dómine.

Qui Ioseph virum iustum elegísti, ut Fílium tuum púerum et adulescéntem enutríret,

fac ut córpori Christi in nostris frátribus serviámus.

In iustítia tua vivífica nos, Dómine.

Qui terram homínibus commisísti, ut eam implérent sibíque subícerent,

doce nos in hoc sǽculo impénse operári, tuam iúgiter glóriam intendéntes.

In iustítia tua vivífica nos, Dómine.

Meménto, Pater ómnium, óperis mánuum tuárum,

et cunctis largíre in seréno labóre dignam vitæ condiciónem.

In iustítia tua vivífica nos, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Rerum cónditor, Deus, qui legem labóris humáno géneri statuísti, concéde propítius, ut, sancti Ioseph exémplo et patrocínio, ópera perficiámus quæ prǽcipis, et prǽmia consequámur quæ promíttis. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2024 J. Vidéky