## 24. Iulii 2025

## Feria quinta, tempus per annum, hebdomada 16
hebdomada 4 psalterii

Nona

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Rerum, Deus, tenax vigor,

immótus in te pérmanens,

lucis diúrnæ témpora

succéssibus detérminans,

Largíre clarum véspere,

quo vita numquam décidat,

sed prǽmium mortis sacræ

perénnis instet glória.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Ternis horárum términis

volútis, dante Dómino,

trinum perfécte et únicum

ipsum devóti psállimus.

Sacrum Dei mystérium

puro tenéntes péctore,

Petri magístri régula

signo salútis pródita,

Et nos psallámus spíritu,

hæréntes sic apóstolis,

ut plantas adhuc débiles

Christi virtúte dírigant.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Si dilígitis me, mandáta mea serváte, dicit Dóminus.

Psalmus 118 (119), 153-160
XX (Res)

Vide humiliatiónem meam et éripe me, *

quia legem tuam non sum oblítus.

Iúdica causam meam et rédime me; *

propter elóquium tuum vivífica me.

Longe a peccatóribus salus, *

quia iustificatiónes tuas non exquisiérunt.

Misericórdiæ tuæ multæ, Dómine; *

secúndum iudícia tua vivífica me.

Multi, qui persequúntur me et tríbulant me; *

a testimóniis tuis non declinávi.

Vidi prævaricántes, et tǽduit me, *

quia elóquia tua non custodiérunt.

Vide quóniam mandáta tua diléxi, Dómine; *

secúndum misericórdiam tuam vivífica me.

Princípium verbórum tuórum véritas, *

in ætérnum ómnia iudícia iustítiæ tuæ.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Si dilígitis me, mandáta mea serváte, dicit Dóminus.

Ant. 2 Benedícat tibi Dóminus, et vídeas pacem ómnibus diébus vitæ tuæ.

Psalmus 127 (128)
Pax domestica in Domino
« Benedicat te Dominus ex Sion », id est: ex Ecclesia sua (Arnobius).

Beátus omnis, qui timet Dóminum, *

qui ámbulat in viis eius.

Labóres mánuum tuárum manducábis, *

beátus es, et bene tibi erit.

Uxor tua sicut vitis fructífera *

in latéribus domus tuæ;

fílii tui sicut novéllæ olivárum *

in circúitu mensæ tuæ.

Ecce sic benedicétur homo, *

qui timet Dóminum.

Benedícat tibi Dóminus ex Sion, *

et vídeas bona Ierúsalem ómnibus diébus vitæ tuæ;

et vídeas fílios filiórum tuórum. *

Pax super Israel!

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Benedícat tibi Dóminus, et vídeas pacem ómnibus diébus vitæ tuæ.

Ant. 3 Deus expugnávit pro te inimícos tuos.

Psalmus 128 (129)
Populi afflicti renovata fiducia
Ecclesia loquitur de iis quæ tolerat (S. Augustinus).

Sæpe expugnavérunt me a iuventúte mea, *

dicat nunc Israel,

sæpe expugnavérunt me a iuventúte mea, *

étenim non potuérunt advérsum me.

Supra dorsum meum aravérunt aratóres, *

prolongavérunt sulcos suos.

Dóminus autem iustus *

concídit cervíces peccatórum.

Confundántur et convertántur retrórsum *

omnes, qui odérunt Sion.

Fiant sicut fenum tectórum *

quod, priúsquam evellátur, exáruit;

de quo non implévit manum suam, qui metit, *

et sinum suum, qui manípulos cólligit.

Et non dixérunt, qui præteríbant: †

« Benedíctio Dómini super vos, *

benedícimus vobis in nómine Dómini ».

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Deus expugnávit pro te inimícos tuos.

LECTIO BREVIS

Hebr 12, 1b-2

Deponéntes omne pondus et circúmstans nos peccátum, per patiéntiam currámus propósitum nobis certámen, aspiciéntes in auctórem fídei et consummatórem Iesum, qui pro gáudio sibi propósito sustínuit crucem, confusióne contémpta, atque in déxtera throni Dei sedet.

Sperávit ánima mea in Dómino.

Sustínuit ánima mea in verbo eius.

ORATIO

Orémus.

Da nobis orántibus, quǽsumus, Dómine, ut patiéntiæ Unigéniti tui sequámur exémpla, et advérsa patiéndi constántiam habeámus. Per Christum Dóminum nostrum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2024 J. Vidéky