## 16. Ianuarii 2025

## Feria quinta, tempus per annum, hebdomada 1
hebdomada 1 psalterii

Vesperæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Magnæ Deus poténtiæ,

qui ex aquis ortum genus

partim remíttis gúrgiti,

partim levas in áera,

Demérsa lymphis ímprimens,

subvécta cælis írrogans,

ut, stirpe una pródita,

divérsa répleant loca:

Largíre cunctis sérvulis,

quos mundat unda sánguinis,

nescíre lapsus críminum

nec ferre mortis tǽdium,

Ut culpa nullum déprimat,

nullum levet iactántia,

elísa mens ne cóncidat,

eláta mens ne córruat.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

PSALMODIA

Ant. 1 Clamávi ad te et sanásti me, Dómine; in ætérnum confitébor tibi.

Psalmus 29 (30)
Gratiarum actio pro liberatione a morte
Christus post resurrectionem gloriosam Patri gratias agit (Cassiodorus).

Exaltábo te, Dómine, quóniam extraxísti me, *

nec delectásti inimícos meos super me.

Dómine Deus meus, clamávi ad te, *

et sanásti me.

Dómine, eduxísti ab inférno ánimam meam, *

vivificásti me, ut non descénderem in lacum.

Psállite Dómino, sancti eius, *

et confitémini memóriæ sanctitátis eius,

quóniam ad moméntum indignátio eius *

et per vitam volúntas eius.

Ad vésperum demorátur fletus, *

ad matutínum lætítia.

Ego autem dixi in securitáte mea: *

« Non movébor in ætérnum ».

Dómine, in voluntáte tua *

præstitísti decóri meo virtútem;

avertísti fáciem tuam a me, *

et factus sum conturbátus.

Ad te, Dómine, clamábam *

et ad Deum meum deprecábar.

Quæ utílitas in sánguine meo, *

dum descéndo in corruptiónem?

Numquid confitébitur tibi pulvis *

aut annuntiábit veritátem tuam?

Audívit Dóminus et misértus est mei, *

Dóminus factus est adiútor meus.

Convertísti planctum meum in choros mihi, *

conscidísti saccum meum et accinxísti me lætítia,

ut cantet tibi glória mea et non táceat. *

Dómine Deus meus, in ætérnum confitébor tibi.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Clamávi ad te et sanásti me, Dómine; in ætérnum confitébor tibi.

Ant. 2 Beátus vir cui non imputávit Dóminus peccátum.

Psalmus 31 (32)
Beatus, cui remissa est iniquitas
David dicit beatitudinem hominis, cui Deus reputat iustitiam sine operibus (Rom 4, 6).

Beátus, cui remíssa est iníquitas *

et obtéctum est peccátum.

Beátus vir, cui non imputávit Dóminus delíctum, *

nec est in spíritu eius dolus.

Quóniam tácui, inveteravérunt ossa mea, *

dum rugírem tota die.

Quóniam die ac nocte graváta est super me manus tua, *

immutátus est vigor meus in ardóribus æstátis.

Peccátum meum cógnitum tibi feci *

et delíctum meum non abscóndi.

Dixi: « Confitébor advérsum me iniquitátem meam Dómino ». *

Et tu remisísti impietátem peccáti mei.

Propter hoc orábit ad te omnis sanctus *

in témpore opportúno.

Et in dilúvio aquárum multárum *

ad eum non approximábunt.

Tu es refúgium meum, a tribulatióne conservábis me; *

exsultatiónibus salútis circúmdabis me.

Intelléctum tibi dabo et ínstruam te in via, qua gradiéris; *

firmábo super te óculos meos.

Nolíte fíeri sicut equus et mulus, *

quibus non est intelléctus;

in camo et freno si accédis ad constringéndum, *

non appróximant ad te.

Multi dolóres ímpii, *

sperántem autem in Dómino misericórdia circúmdabit.

Lætámini in Dómino et exsultáte, iusti, *

et gloriámini, omnes recti corde.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Beátus vir cui non imputávit Dóminus peccátum.

Ant. 3 Dedit ei Dóminus potestátem et honórem et regnum, et omnes pópuli ipsi sérvient.

Canticum
De iudicio Dei

Ap 11, 17-18; 12, 10b-12a

Grátias ágimus tibi, *

Dómine Deus omnípotens,

qui es et qui eras, *

quia accepísti virtútem tuam magnam et regnásti.

Et irátæ sunt gentes, *

et advénit ira tua, et tempus mortuórum iudicári,

et réddere mercédem servis tuis prophétis et sanctis *

et timéntibus nomen tuum, pusíllis et magnis.

Nunc facta est salus et virtus et regnum Dei nostri *

et potéstas Christi eius,

quia proiéctus est accusátor fratrum nostrórum, *

qui accusábat illos ante conspéctum Dei nostri die ac nocte.

Et ipsi vicérunt illum propter sánguinem Agni *

et propter verbum testimónii sui;

et non dilexérunt ánimam suam *

usque ad mortem.

Proptérea lætámini, cæli *

et qui habitátis in eis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Dedit ei Dóminus potestátem et honórem et regnum, et omnes pópuli ipsi sérvient.

LECTIO BREVIS

1 Petr 1, 6-9

Exsultátis, módicum nunc si opórtet contristáti in váriis tentatiónibus, ut probátio vestræ fídei pretiósior auro, quod perit, per ignem quidem probáto, inveniátur in laudem et glóriam et honórem in revelatióne Iesu Christi. Quem cum non vidéritis dilígitis, in quem nunc non vidéntes, credéntes autem, exsultátis lætítia inenarrábili et glorificáta, reportántes finem fídei vestræ salútem animárum.

RESPONSORIUM BREVE

Cibávit nos Dóminus * Ex ádipe fruménti.

Cibávit nos Dóminus * Ex ádipe fruménti.

Et de petra melle saturávit nos.

Ex ádipe fruménti.

Glória Patri, et Fílio, et Spirítui Sancto.

Cibávit nos Dóminus * Ex ádipe fruménti.

CANTICUM EVANGELICUM

Ad Magnificat, ant. Depósuit Dóminus poténtes de sede, et exaltávit húmiles.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Magnificat, ant. Depósuit Dóminus poténtes de sede, et exaltávit húmiles.

PRECES

Laudémus Deum auxílii nostri, in quo nostra spes tota résidet, eúmque invocémus devóte clamántes:

Réspice fílios tuos, Dómine.

Dómine Deus noster, qui cum pópulo tuo fœdus ætérnum pepigísti,

fac ut semper tua magnália recolámus.

Réspice fílios tuos, Dómine.

Univérsum órdinem sacerdotálem in tua pérfice caritáte,

et fidéles tuos in unitáte spíritus per vínculum pacis semper consérva.

Réspice fílios tuos, Dómine.

Civitátem terrénam fac ut semper tecum exstruámus,

ne forte in vanum labórent qui ædíficant eam.

Réspice fílios tuos, Dómine.

Mitte operários in messem tuam,

ut magnificétur nomen tuum in géntibus.

Réspice fílios tuos, Dómine.

Propínquos et benefactóres defúnctos sanctis tuis accénse,

et nos beátis aliquándo consócia.

Réspice fílios tuos, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Deus, qui illúminas noctem et lumen facis post ténebras radiáre, concéde nobis, ut hanc noctem sine impediménto Sátanæ transeámus, atque matutínis horis ante conspéctum tuum tibi grátias referámus. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2024 J. Vidéky