## 29. Iulii 2025

## Ss. Marthæ, Mariæ et Lazari
memoria

Tertia

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Nunc, Sancte, nobis, Spíritus

unum Patri cum Fílio,

dignáre promptus íngeri

nostro refúsus péctori.

Os, lingua, mens, sensus, vigor

confessiónem pérsonent,

flamméscat igne cáritas,

accéndat ardor próximos.

Per te sciámus da Patrem

noscámus atque Fílium,

te utriúsque Spíritum

credámus omni témpore. Amen.

Vel:

Certum tenéntes órdinem,

pio poscámus péctore

hora diéi tértia

trinæ virtútis glóriam,

Ut simus habitáculum

illi Sancto Spirítui,

qui quondam in apóstolis

hac hora distribútus est.

Hoc gradiénte órdine,

ornávit cuncta spléndide

regni cæléstis cónditor

ad nostra ætérna prǽmia.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Beáti qui ámbulant in lege Dómini.

Psalmus 118 (119), 1-8
I (Aleph)
Meditatio verbi Domini in lege
Hæc est caritas Dei, ut mandata eius servemus (1 Io 5, 3).

Beáti immaculáti in via, *

qui ámbulant in lege Dómini.

Beáti, qui servant testimónia eius, *

in toto corde exquírunt eum.

Non enim operáti sunt iniquitátem, *

in viis eius ambulavérunt.

Tu mandásti *

mandáta tua custodíri nimis.

Utinam dirigántur viæ meæ *

ad custodiéndas iustificatiónes tuas!

Tunc non confúndar, *

cum perspéxero in ómnibus præcéptis tuis.

Confitébor tibi in directióne cordis, *

in eo quod dídici iudícia iustítiæ tuæ.

Iustificatiónes tuas custódiam, *

non me derelínquas usquequáque.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Beáti qui ámbulant in lege Dómini.

Ant. 2 Exsultábit cor meum in salutári tuo.

Psalmus 12 (13)
Lamentatio iusti Domino fidentis
Deus spei repleat vos omni gaudio (Rom 15, 13).

Usquequo, Dómine, obliviscéris me in finem? *

Usquequo avértes fáciem tuam a me?

Usquequo ponam consília in ánima mea, †

dolórem in corde meo per diem? *

Usquequo exaltábitur inimícus meus super me?

Réspice et exáudi me, Dómine Deus meus. *

Illúmina óculos meos, ne quando obdórmiam in morte,

ne quando dicat inimícus meus: †

« Præválui advérsus eum! »; *

neque exsúltent, qui tríbulant me, si motus fúero.

Ego autem in misericórdia tua sperávi. †

Exsultábit cor meum in salutári tuo, *

cantábo Dómino, qui bona tríbuit mihi.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Exsultábit cor meum in salutári tuo.

Ant. 3 Conclúsit Deus ómnia sub peccáto, ut ómnium misereátur.

Psalmus 13 (14)
Impiorum stultitia
Ubi abundavit peccatum, superabundavit gratia (Rom 5, 20).

Dixit insípiens in corde suo: « Non est Deus ». †

Corrúpti sunt et abominatiónes operáti sunt; *

non est qui fáciat bonum.

Dóminus de cælo prospéxit super fílios hóminum, *

ut vidéret si est intéllegens aut requírens Deum.

Omnes declinavérunt, simul corrúpti sunt; *

non est qui fáciat bonum, non est usque ad unum.

Nonne scient omnes, qui operántur iniquitátem, *

qui dévorant plebem meam sicut escam panis?

Dóminum non invocavérunt, †

illic trepidavérunt timóre, *

quóniam Deus cum generatióne iusta est.

Vos consílium ínopis confundétis, *

Dóminus autem spes eius est.

Quis dabit ex Sion salutáre Israel? †

Cum convérterit Dóminus captivitátem plebis suæ, *

exsultábit Iacob et lætábitur Israel.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Conclúsit Deus ómnia sub peccáto, ut ómnium misereátur.

LECTIO BREVIS

Ier 17, 7-8

Benedíctus vir, qui confídit in Dómino, et erit Dóminus fidúcia eius; et erit quasi lignum, quod transplantátur super aquas, quod ad humórem mittit radíces suas et non timébit, cum vénerit æstus: et erit fólium eius víride, et in anno siccitátis non erit sollícitum, nec aliquándo désinet fácere fructum.

Dóminus non privábit bonis eos qui ámbulant in innocéntia.

Dómine virtútum, beátus homo qui sperat in te.

ORATIO

Orémus.

Omnípotens sempitérne Deus, qui Paráclitum Sanctum tuum hora tértia in Apóstolos effudísti, in nos quoque eúndem Spíritum caritátis emítte, ut fidéle tibi coram ómnibus homínibus testimónium præbeámus. Per Christum Dóminum nostrum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2024 J. Vidéky