## 27. Ianuarii 2025

## Feria secunda, tempus per annum, hebdomada 3
hebdomada 3 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Quæ omnia omittuntur, quando Invitatorium immediate præcedit.

HYMNUS

Splendor patérnæ glóriæ,

de luce lucem próferens,

lux lucis et fons lúminis,

diem dies illúminans,

Verúsque sol, illábere

micans nitóre pérpeti,

iubárque Sancti Spíritus

infúnde nostris sénsibus.

Votis vocémus et Patrem,

Patrem perénnis glóriæ,

Patrem poténtis grátiæ,

culpam reléget lúbricam.

Infórmet actus strénuos,

dentem retúndat ínvidi,

casus secúndet ásperos,

donet geréndi grátiam.

Mentem gubérnet et regat

casto, fidéli córpore;

fides calóre férveat,

fraudis venéna nésciat.

Christúsque nobis sit cibus,

potúsque noster sit fides;

læti bibámus sóbriam

ebrietátem Spíritus.

Lætus dies hic tránseat;

pudor sit ut dilúculum,

fides velut merídies,

crepúsculum mens nésciat.

Auróra cursus próvehit;

Auróra totus pródeat,

in Patre totus Fílius

et totus in Verbo Pater. Amen.

PSALMODIA

Ant. 1 Beáti qui hábitant in domo tua, Dómine.

Psalmus 83 (84)
Desiderium templi Domini
Non habemus hic manentem civitatem, sed futuram inquirimus (Hebr 13, 14).

Quam dilécta tabernácula tua, Dómine virtútum! *

Concupíscit et déficit ánima mea in átria Dómini.

Cor meum et caro mea *

exsultavérunt in Deum vivum.

Etenim passer invénit sibi domum, †

et turtur nidum sibi, ubi ponat pullos suos: *

altária tua, Dómine virtútum, rex meus et Deus meus.

Beáti, qui hábitant in domo tua: *

in perpétuum laudábunt te.

Beátus vir, cuius est auxílium abs te, *

ascensiónes in corde suo dispósuit.

Transeúntes per vallem sitiéntem in fontem ponent eam, *

étenim benedictiónibus véstiet eam plúvia matutína.

Ibunt de virtúte in virtútem, *

vidébitur Deus deórum in Sion.

Dómine Deus virtútum, exáudi oratiónem meam; *

áuribus pércipe, Deus Iacob.

Protéctor noster áspice, Deus, *

et réspice in fáciem christi tui.

Quia mélior est dies una in átriis tuis super mília, †

elégi ad limen esse in domo Dei mei *

magis quam habitáre in tabernáculis peccatórum.

Quia sol et scutum est Dóminus Deus, †

grátiam et glóriam dabit Dóminus; *

non privábit bonis eos, qui ámbulant in innocéntia.

Dómine virtútum, *

beátus homo, qui sperat in te.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Beáti qui hábitant in domo tua, Dómine.

Ant. 2 Veníte, et ascendámus ad montem Dómini.

Canticum
Mons domus Domini in vertice montium

Is 2, 2-5

Omnes gentes venient et adorabunt in conspectu tuo (Ap 15, 4).

Erit in novíssimis diébus *

præparátus mons domus Dómini in vértice móntium,

et elevábitur super colles, *

et fluent ad eum omnes gentes.

Et ibunt pópuli multi et dicent: †

« Veníte et ascendámus ad montem Dómini, *

ad domum Dei Iacob,

ut dóceat nos vias suas, *

et ambulémus in sémitis eius »;

quia de Sion exíbit lex *

et verbum Dómini de Ierúsalem.

Et iudicábit gentes *

et árguet pópulos multos,

et conflábunt gládios suos in vómeres *

et lánceas suas in falces;

non levábit gens contra gentem gládium, *

nec exercebúntur ultra ad prœ́lium.

Domus Iacob, veníte, *

et ambulémus in lúmine Dómini.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Veníte, et ascendámus ad montem Dómini.

Ant. 3 Cantáte Dómino, benedícite nómini eius.

Psalmus 95 (96)
Dominus rex et iudex omnis terræ
Cantabant quasi canticum novum ante sedem in conspectu Agni (Cf. Ap 14, 3).

Cantáte Dómino cánticum novum, *

cantáte Dómino, omnis terra.

Cantáte Dómino, benedícite nómini eius, *

annuntiáte de die in diem salutáre eius.

Annuntiáte inter gentes glóriam eius, *

in ómnibus pópulis mirabília eius.

Quóniam magnus Dóminus et laudábilis nimis, *

terríbilis est super omnes deos.

Quóniam omnes dii géntium inánia, *

Dóminus autem cælos fecit.

Magnificéntia et pulchritúdo in conspéctu eius, *

poténtia et decor in sanctuário eius.

Afférte Dómino, famíliæ populórum, †

afférte Dómino glóriam et poténtiam, *

afférte Dómino glóriam nóminis eius.

Tóllite hóstias et introíte in átria eius, *

adoráte Dóminum in splendóre sancto.

Contremíscite a fácie eius, univérsa terra, *

dícite in géntibus: « Dóminus regnávit! ».

Etenim corréxit orbem terræ, qui non commovébitur; *

iudicábit pópulos in æquitáte.

Læténtur cæli et exsúltet terra, †

sonet mare et plenitúdo eius; *

gaudébunt campi et ómnia, quæ in eis sunt.

Tunc exsultábunt ómnia ligna silvárum †

a fácie Dómini, quia venit, *

quóniam venit iudicáre terram.

Iudicábit orbem terræ in iustítia *

et pópulos in veritáte sua.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Cantáte Dómino, benedícite nómini eius.

LECTIO BREVIS

Iac 2, 12-13

Sic loquímini et sic fácite sicut per legem libertátis iudicándi. Iudícium enim sine misericórdia illi, qui non fecit misericórdiam; superexúltat misericórdia iudício.

RESPONSORIUM BREVE

Benedíctus Dóminus * A sǽculo et usque in sǽculum.

Benedíctus Dóminus * A sǽculo et usque in sǽculum.

Qui facit mirabília solus.

A sǽculo et usque in sǽculum.

Glória Patri, et Fílio, et Spirítui Sancto.

Benedíctus Dóminus * A sǽculo et usque in sǽculum.

CANTICUM EVANGELICUM

Ad Benedictus, ant. Benedíctus Dóminus Deus noster.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. Benedíctus Dóminus Deus noster.

PRECES

Deum, qui hómines in mundo pósuit, ut concórditer ad suam glóriam opus fíeret ab illis, eníxe rogémus:

Fac nos te glorificáre, Dómine.

Creátor universórum Deus, benedícimus tibi,

qui nobis mundi bona dedísti vitámque nostram hucúsque servásti.

Fac nos te glorificáre, Dómine.

Réspice nos, qui labórem cotidiánum suscípimus,

et óperis tui partícipes nos tua voluntáti confórma.

Fac nos te glorificáre, Dómine.

Opus nostrum hodiérnum sic redde nostris frátribus fructuósum,

ut cum eis et pro eis terrénam civitátem, quæ tibi pláceat ædificémus.

Fac nos te glorificáre, Dómine.

Nobis et ómnibus, quibus hódie occurrémus, adésto,

gáudium largíre et pacem.

Fac nos te glorificáre, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Dirígere et sanctificáre, régere et gubernáre dignáre, Dómine Deus, Rex cæli et terræ, hódie corda et córpora nostra, sensus, sermónes et actus nostros in lege tua et in opéribus mandatórum tuórum, ut hic et in ætérnum, te auxiliánte, salvi et líberi esse mereámur. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2024 J. Vidéky