## 22. Iunii 2025

## Dominica XII per annum
hebdomada 4 psalterii

II Vesperæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

O lux, beáta Trínitas

et principális Unitas,

iam sol recédit ígneus:

infúnde lumen córdibus.

Te mane laudum cármine,

te deprecémur véspere;

te nostra supplex glória

per cuncta laudet sǽcula.

Christum rogámus et Patrem,

Christi Patrísque Spíritum;

unum potens per ómnia,

fove precántes, Trínitas. Amen.

PSALMODIA

Ant. 1 In splendóribus sanctis, ante lucíferum génui te, allelúia.

Psalmus 110 (109), 1-5. 7
Messias rex et sacerdos
Oportet illum regnare, donec ponat omnes inimicos sub pedibus eius (1 Cor 15, 25).

Dixit Dóminus Dómino meo: *

« Sede a dextris meis,

donec ponam inimícos tuos *

scabéllum pedum tuórum ».

Virgam poténtiæ tuæ emíttet Dóminus ex Sion: *

domináre in médio inimicórum tuórum.

Tecum principátus in die virtútis tuæ, †

in splendóribus sanctis, *

ex útero ante lucíferum génui te.

Iurávit Dóminus et non pænitébit eum: *

« Tu es sacérdos in ætérnum secúndum órdinem Melchísedech ».

Dóminus a dextris tuis, *

conquassábit in die iræ suæ reges.

De torrénte in via bibet, *

proptérea exaltábit caput.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. In splendóribus sanctis, ante lucíferum génui te, allelúia.

Ant. 2 Beáti qui esúriunt et sítiunt iustítiam, quóniam ipsi saturabúntur.

Psalmus 111 (112)
Viri iusti beatitudo
Ut filii lucis ambulate; fructus lucis est in omni bonitate et iustitia et veritate (Eph 5, 8-9).

Beátus vir, qui timet Dóminum, *

in mandátis eius cupit nimis.

Potens in terra erit semen eius, *

generátio rectórum benedicétur.

Glória et divítiæ in domo eius, *

et iustítia eius manet in sǽculum sǽculi.

Exórtum est in ténebris lumen rectis, *

miséricors et miserátor et iustus.

Iucúndus homo, qui miserétur et cómmodat, †

dispónet res suas in iudício, *

quia in ætérnum non commovébitur.

In memória ætérna erit iustus, *

ab auditióne mala non timébit.

Parátum cor eius, sperans in Dómino, †

confirmátum est cor eius, non timébit, *

donec despíciat inimícos suos.

Distríbuit, dedit paupéribus; †

iustítia eius manet in sǽculum sǽculi, *

cornu eius exaltábitur in glória.

Peccátor vidébit et irascétur, †

déntibus suis fremet et tabéscet. *

Desidérium peccatórum períbit.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Beáti qui esúriunt et sítiunt iustítiam, quóniam ipsi saturabúntur.

Ant. 3 Laudem dícite Deo, omnes servi eius, pusílli et magni, allelúia.

Sequens canticum dicitur cum Allelúia, prouti hic notatur, quando cum cantu profertur; in recitatione vero sufficit ut Allelúia dicatur in initio et fine uniuscuiusque strophæ.

Canticum
De nuptiis Agni

Cf. Ap 19, 1-2. 5-7

Allelúia.

Salus et glória et virtus Deo nostro, *

(R. Allelúia.)

quia vera et iusta iudícia eius.

R. Allelúia (allelúia).

Allelúia.

Laudem dícite Deo nostro, omnes servi eius *

(R. Allelúia.)

et qui timétis eum, pusílli et magni!

R. Allelúia (allelúia).

Allelúia.

Quóniam regnávit Dóminus, Deus noster omnípotens. *

(R. Allelúia.)

Gaudeámus et exsultémus et demus glóriam ei.

R. Allelúia (allelúia).

Allelúia.

Quia venérunt núptiæ Agni, *

(R. Allelúia.)

et uxor eius præparávit se.

R. Allelúia (allelúia).

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Laudem dícite Deo, omnes servi eius, pusílli et magni, allelúia.

LECTIO BREVIS

Hebr 12, 22-24

Accessístis ad Sion montem et civitátem Dei vivéntis, Ierúsalem cæléstem, et multa mília angelórum, frequéntiam et ecclésiam primogenitórum, qui conscrípti sunt in cælis, et iúdicem Deum ómnium, et spíritus iustórum, qui consummáti sunt, et testaménti novi mediatórem Iesum, et sánguinem aspersiónis, mélius loquéntem quam Abel.

RESPONSORIUM BREVE

Magnus Dóminus noster, * Et magna virtus eius.

Magnus Dóminus noster, * Et magna virtus eius.

Et sapiéntiæ eius non est númerus.

Et magna virtus eius.

Glória Patri, et Fílio, et Spirítui Sancto.

Magnus Dóminus noster, * Et magna virtus eius.

CANTICUM EVANGELICUM

Ad Magnificat, ant. Qui vult veníre post me, ábneget seípsum et tollat crucem suam et sequátur me, dicit Dóminus.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Magnificat, ant. Qui vult veníre post me, ábneget seípsum et tollat crucem suam et sequátur me, dicit Dóminus.

PRECES

Gaudéntes in Dómino, a quo omne bonum descéndit, ipsum sincéris méntibus deprecémur:

Dómine, exáudi oratiónem nostram.

Universórum Pater et Dómine, qui Fílium tuum in mundum misísti, ut nomen tuum glorificarétur in omni loco,

testimónium Ecclésiæ tuæ róbora apud gentes.

Dómine, exáudi oratiónem nostram.

Fac nos Apostolórum prædicatióni dóciles,

et fídei nostræ veritáti confórmes.

Dómine, exáudi oratiónem nostram.

Qui díligis iustos,

iudícium fac iniúriam patiéntibus.

Dómine, exáudi oratiónem nostram.

Compedítos solve, cæcos illúmina,

elísos érige, ádvenas custódi.

Dómine, exáudi oratiónem nostram.

In tua iam dormiéntium pace votum complére dignéris:

da eos per Fílium tuum ad resurrectiónem sanctam perveníre.

Dómine, exáudi oratiónem nostram.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Sancti nóminis tui, Dómine, timórem páriter et amórem fac nos habére perpétuum, quia numquam tua gubernatióne destítuis, quos in soliditáte tuæ dilectiónis instítuis. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2024 J. Vidéky