## 29. Decembris 2025

## Feria secunda infra octavam Nativitatis
hebdomada 1 psalterii

Completorium

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Postea laudabiliter fit conscientiæ discussio, quæ in celebratione communi inseri potest in actum pænitentialem, iuxta formulas in Missa adhibitas.

HYMNUS

Te lucis ante términum,

rerum creátor, póscimus,

ut sólita cleméntia

sis præsul ad custódiam.

Te corda nostra sómnient,

te per sopórem séntiant,

tuámque semper glóriam

vicína luce cóncinant.

Vitam salúbrem tríbue,

nostrum calórem réfice

tætram noctis calíginem

tua collústret cláritas.

Præsta, Pater omnípotens,

per Iesum Christum Dóminum,

qui tecum in perpétuum

regnat cum Sancto Spíritu. Amen.

PSALMODIA

Ant. Alis suis obumbrábit tibi; non timébis a timóre noctúrno.

Psalmus 90 (91)
In protectione Altissimi
Ecce dedi vobis potestatem calcandi supra serpentes et scorpiones (Lc 10, 19).

Qui hábitat in protectióne Altíssimi, *

sub umbra Omnipoténtis commorábitur.

Dicet Dómino: †

« Refúgium meum et fortitúdo mea, *

Deus meus, sperábo in eum ».

Quóniam ipse liberábit te de láqueo venántium *

et a verbo malígno.

Alis suis obumbrábit tibi, †

et sub pennas eius confúgies; *

scutum et loríca véritas eius.

Non timébis a timóre noctúrno, a sagítta volánte in die, †

a peste perambulánte in ténebris, *

ab extermínio vastánte in merídie.

Cadent a látere tuo mille †

et decem mília a dextris tuis; *

ad te autem non appropinquábit.

Verúmtamen óculis tuis considerábis, *

et retributiónem peccatórum vidébis.

Quóniam tu es, Dómine, refúgium meum. *

Altíssimum posuísti habitáculum tuum.

Non accédet ad te malum, *

et flagéllum non appropinquábit tabernáculo tuo,

quóniam ángelis suis mandábit de te, *

ut custódiant te in ómnibus viis tuis.

In mánibus portábunt te, *

ne forte offéndas ad lápidem pedem tuum.

Super áspidem et basilíscum ambulábis *

et conculcábis leónem et dracónem.

Quóniam mihi adhǽsit, liberábo eum; *

suscípiam eum, quóniam cognóvit nomen meum.

Clamábit ad me, et ego exáudiam eum; †

cum ipso sum in tribulatióne, *

erípiam eum et glorificábo eum.

Longitúdine diérum replébo eum *

et osténdam illi salutáre meum.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Alis suis obumbrábit tibi; non timébis a timóre noctúrno.

LECTIO BREVIS

Ap 22, 4-5

Vidébunt fáciem Dómini, et nomen eius in fróntibus eórum. Et nox ultra non erit, et non egent lúmine lucérnæ neque lúmine solis, quóniam Dóminus Deus illuminábit super illos, et regnábunt in sǽcula sæculórum.

RESPONSORIUM BREVE

In manus tuas, Dómine, * Comméndo spíritum meum.

In manus tuas, Dómine, * Comméndo spíritum meum.

Redemísti nos, Dómine Deus veritátis.

Comméndo spíritum meum.

Glória Patri, et Fílio, et Spirítui Sancto.

In manus tuas, Dómine, * Comméndo spíritum meum.

CANTICUM EVANGELICUM

Ant. Salva nos, Dómine, vigilántes, custódi nos dormiéntes, ut vigilémus cum Christo et requiescámus in pace.

Christus lumen gentium et gloria Israel

Lc 2, 29-32

Nunc dimíttis servum tuum, Dómine, *

secúndum verbum tuum in pace,

quia vidérunt óculi mei *

salutáre tuum,

quod parásti *

ante fáciem ómnium populórum,

lumen ad revelatiónem géntium *

et glóriam plebis tuæ Israel.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Salva nos, Dómine, vigilántes, custódi nos dormiéntes, ut vigilémus cum Christo et requiescámus in pace.

ORATIO CONCLUSIVA

Orémus.

Vísita, quǽsumus, Dómine, habitatiónem istam, et omnes insídias inimíci ab ea longe repélle; ángeli tui sancti hábitent in ea, qui nos in pace custódiant; et benedíctio tua sit super nos semper. Per Christum Dóminum nostrum.

Amen.

Deinde dicitur, etiam a solo, benedictio:

Noctem quiétam et finem perféctum concédat nobis Dóminus omnípotens.

Amen.

Deinde dicitur una ex sequentibus antiphonis finalibus ad B. Mariam Virginem .

Text © LIBRERIA EDITRICE VATICANA.

© 1999-2024 J. Vidéky